url: =Thupha a hawmkhia minam – Zomi :: ZOMI DAILY\nposted on 4 February 2016 at 11:45 pm Lomkholna: Article, Nantalsuan\nA sawt nailo hunkhat lai-in, “Thupha ngah minam”ci-in tha I la tawmtawm hi. Tunhun leuleu ciang-in, Thupha a Hawmkhia minam” hi-ding’ ci-in I ki thapia nuamta hi. Taksalam a hipah hanhan keizong’ thu-ngaihsutnalam ah, khantohna hi-aa, a picinglam manawh Zosuante’ mailamding lawphuai leh hong thangahhuai mahmah hi.\nBul kician buukkician neilo, mipangbeel, tagah, genthei liangvai, miban zolo, mi simmawh, mi netniam leh etneu, cihbangin lunglen khuangaihhuai minam-in I ki bulh ngei hi. Gamngaihla, lunglenla-te sa-in, thuum in, tau in, I ki khimkhim mai hi. Huntawh kizui in, kikhial hetlo mah hi. A hizong lungkia tuanlo in, “Thuphangah minam hiding” ci-in tha I kipia veve hi.\nMi-te hong muhdan, hong etdan aa kipan, hong hopih,kikhawlhpihdan telta, ei dinmun telta I hih man-in, a ban I kalsuandan ding mutheita cihna hi aa, I khantohdan tangzaita cihding’ ahihi. Nidang lai-in tuate I telkei aa, kaltampi tak I khialkhinzo hi.\nA sakhi tuinek in pan leeng, I minam buppi phial-in, hong ki paampaih aa, lungsim pumpi zawngkhaalngiat (Morale down) nading’ guu hong kipiakzawh khangtampi hita hi. Tua guu-in, I lungvaihlam na-ngawn zong hong phawk hong theisak lo, lunggimlelh-natnapi hong thuaksak in, a khang masasa hong veivial khinzo hi. Kalsuanna peuh, lungkia thakia in,misi lampai I banggai ta hi. Mit hong taw-gai sak in, lammaan kilak zawsang ding ki hamsa ta hi. Cihmawhluatlam zong theinawnlo in, nuamlohna dingpi khawng ah, tuikia nuihbang, maitaibang in ki nui-hiaihuaii kha theilai zen hi. Tua guu in, cihtakna leh gentelna (Moral characters) te hong susia in, lamdawt vive kizuinuamta a hih man-in, a bucing in kikhangto thei nawnlo hi. Huaihamna, kihatzatna, ei ciatciat ki-etneuna, kideihsaklohna, angsungbek-khualna cihbangte’n leitungthu bek hilo biakna sung dong-in hong tuamcip ta hi. Koi ah kalsuan matung’ zomah ding I hiam?\nA hizong, dawihaa-vang kawmkal pan, neihman leh sepzawhman hi-lo in, mi te aa ding a piakhia, nasemkhia zong khat leh nih ki omom ta aa, angtanhuai leh ettehhuai mahmah a hihi. “A piate kidimkik ding” cih upnanei minam te I hihna dungzui-in, a maute’ cimawhzaw tuanlo-bek hilo, nuntaaknuamzaw cih, kimu thei hi. “Neilo in piakhiazolo, piakhiazolo in neilo(Mashihloh mahlu, mahlu loh mashih) hikei un”, ci-in Kawlte’ na kithu-hilh uh hi.\nA beisa-in, sumbawlna I theih leh I septheih sunsun zong, na guuksep(Hmawngkho) leh khatvei kimang (Takha-saa) bekbek hi aa, angsungkhual sumbawlna lam hizawdeuh hi. Midangte phattuamnang’ genloh, I khang kikhomthei mahmah lo ahi hi. Tua pen, khanglui te’n “namtom hauh leh tuita khan” na ci uh hi. Namtom cihciang’ beh leh phung genna hipah zenzen lo hi. Picinglo cihna hizaw hi. “No mite, zawnna puazo napi uh cin, hauhna lelthei mahmah” hong kici I za ngei tek ding hi. Hauhna pen a hau taktak te sang’ a kihausak (bangmah neilo napi) te -in, ki pualah, kithuaklah mahmah theizaw hi. Hamsiatna tawh, hauhdan kisinnuam vive kihi thei zeel aa, nahaksa zaw thei gige hi. I hau I zawng zong, a diakdiak in Zosuante’ I theihsa zawndan mah kisin leeng, na puaknopzawk tuak hi.\nZawndan I kisin ciang in, lam-maan thu-maan kimuthei zaw aa, na-hoih zong kisemthei zaw kici hi. A khangto, a picing sumzong te’n leitung sumbawlna na-ngawn pen mi-te phattuamna ding’ mite’ nekkimpih theihding’ bulphuhhuai naci uh hi. Tuahi leh, sumbawl paaibawl zong nuam, dauzong paizaw leh sauvei kimangzaw naci uh hi.\nEi bek hilo, midang te’ phattuampih leh nekpihtheih sumbawl, paaibawl, nasep silbawl te masak kawm -in, khangthakte luahding kiim leh paam singkung lopate’ khual kawm-in leh, hauhdan sang’ zawndan kisinciat zawleeng, Zosuante’ lungtup, “Thupha a hawmkhia minam” tuibang hong tungbaihzaw tam?\nPrevious: Alian Panmunneite’ Kampau Aguu-agaau\nNext: Lungsim “HOIH IN” Ngaihsut sia “KHUAK” ki khelsak tading ~ Hau Thang\nTualthat te 2 pan in Ye Min Thwe Ni 16 sungin Kiman Khin Ta Hi


timestamp: atn

url: =Theikhol thei leng ~ Rev. Fr. Damian Dal :: ZOMI DAILY\nposted on 24 May 2015 at 9:05 am Lomkholna: Article, DamianDal\nTheikhol thei leng ~ Rev. Fr. Damian Dal “Who will cry when you die” (Robin S. Sharma)\nLeitungpan napai khiatni ciangin, nanga dingin kua in khitui anul kha dinghiam, ci in, laigelhsiam Robin S. Sharma in laibu khat nagelh ngei hi. Norman Cousins in,”Mihing khat ii nuntakna sungah akhasiat huai penpen thu in sihna ahi kei a, pumpi nungta gegu napi in, eite lungtang sungah sihna i thuakna te ahihi,” ci in nagelh ngei hi (The tragedy of life is not death, but what we let die inside of us while we live). I sihciangin kua akapding hiam, kua in hongkhua ngaihlawh dinghiam, kua in kei adding in akhi tui malkhat hongkiat lawh dinghiam cih thute in athupi masa thu ahih lohna hongphawk sak hi.\nTua thusang in, kakhasiat laitak in, kei kua in honghehnem dinghiam, kadah lai tak in kua kabel dinghiam, kalungnem laitak in, kua in kei thakhauhna hongpia dinghiam, annduh gilkial a ka omlai takin kua in kei ann kamkhat hongvak dinga, lungleng khuangai a keikia khuazingsung katutlai takin, kua in keitawh hong tukhawm dinghiam cih thu te in mihingkhat apiang vannuai mimal ading in athupi zaw thu nahihi.\nHih thute hangin, anunung thukhen natawh kisai in, Laisiangtho sungah Topa Jesu honggen in ah: cina ka omlai tak nongveh hiam, thongkia a ka omlai tak nonghawh nongvil hiam, annduh gilkial a ka omlai tak ann nongpia hiam, silh le teen naneihloh hunin, puanlum niklum nongpia hiam ci in kongdong dinghi ci hi (Mt 25: 1ff).\nLamkhatpan in genleng, adah te nadah pih hiam, akapte nahehnem hiam, alungkham te tha napia hiam, agilkial te ann le tui napia hiam, alunggim mite napan pih hiam, lunglen khuangaihna athuak mite nakhawlkhop pih hiam, aki paampaih mite napawlbawl hiam, aki nengniam mite na lamsanghiam, cihna ahihi. Hi thute i etciangin, kasih ciang kua kapding ci in, sihni sihhun ding thu hilo in, leitungah pumpi nungta gegu napi in, alungtangsung ah lainatna, gentheihna, lunglen khuangaihna lianpi tawh lungsim sihna thuakna te i thupitsak ding hongthei sak ahihi.\nSente paunak khat ah (Chinese proverb), “Thudong mi in, atheihloh hun minute nga sung sawt a, thudong ngeilo mi in ahih leh, akhan sungtawntung bangmah athei lo ahihi” ci hi (He who asks may be a fool for five minutes. He who doesn’t ask is a fool for a lifetime). Tua mahbang, kei hangin kua khasia a, kei hangin kua gilkial dangtak in kapa, kei hangin kua ki paampaih a, kei hangin kua khitui luanga, kei hangin kua in haksatna leh maizumna thuak a, kei hangin kua in supna leh baaina te thuak in, kei hangin kua lungleng khuangai in om a, kei hangin kua in lungsim koltangin nungta a, kei hangin kua in gentheih haksatna thuak a, kei hangin kua in lungsimnatna te thuak hiam cih thu te ei le ei ki dot kikkik ding nakpi in thupi hi.\nMihingte khat le khat i kizopna, i kiho na ahi, laiki khakna akipan kizopna khempeuh te in, i kizoppih minu/mipa adingin, anuntakna ii manphatna, ahoihna leh, amanpha sak leh ahoihsak ding bek hi loin, anuntakna mahmah in ama ading leh mite adingin khiatna anei nuntakna ahihna thu asangzaw leh apicing zaw a, atheisak semsem kizopna ahihding athupi ahihi. Xerox PARC siapi (guru) ahi John Seely Brown in, mihingte kimakaihna, kizopna in sum le paai le neih le lamh khantoh nading, hamphat nading hi masa lo zaw in, mihingte nuntakna mahmah khiatna aneisak kizopna leh kimakaihna ahih ding thupi masa hi ci in nagen hi.\nKasihni ding kathei kei a, bangci sihding cihzong kathei kei hi. Tua ni tuahun te sangin, ka pumpi nungta gegu napi in, lainatna lungkhamna leh, lunglen khuangaihna tawh kalungsim sungah asi mi ka uutkei hi. Kasih ciang kua in kei hong itna, hongphawkna tawh akhitui malkhat hongkiat lawhmawk ding hiam cih kathei kei hi. Aomding in zong kangaihsun ngamkei hi. Leitungah nisim in mi atul athen in si a, tua te lak ah, kuama phawkkhak loh, amau te a dingin, khitui malkhat zong akikiatlawh lo tampi a om nathu i thei hi.\nKasih hunciang aluangding khitui te theikhol thei hi leng, kasih hunciang adah akapding mite thei kholthei hi leng, ka sih hunciang alungleng akhuangai ding mi khat le nih om zenzen kha ding hi henla, tua mi te thei kholthei hi leng, kagen nop thu in: kapumpi asih ma in kalungsim asihloh nangin honghuh un kaci nuam hi. Kei bek hilo in, mikhempeuh in tua mah acinuam dingin ka lamen hi.\nSihhun sangin, sihma thupi zaw a, sihni sangin tuhun tuni thupi zaw hi. Nu le pa sanggam u le nau te, it le ngaihte in hong paisan in, mual hongzuatsak ni le hunciang, khitui luangin i kah sangin, tu hun tulaitak a, akhitui luanna, alunglen khuangaihna, adah akapna thute tungah adamsak, anuntakna uh khiatna anei sakkik te, anuntakzia uh ahoihsak, a etlawmsak, apicingsak te ihih ding thupi hi. Tua bang nuntakna in Topa deihnuntakna zong hi a, hun nunung ciangin, maipha ngahnang zong ahihi. Rev. Fr Damian Dal (Leuven, Belgium, 25 January, 2015)\nPrevious: Malaysia Tunnu No.3\nNext: Tulaai Leitung Thuthang Tuamtuam Updates May 24, 2015


url: =Malaysia, Sungai Besi ah mawtawneu khatin Lorry phukha, ahawlpa si :: ZOMI DAILY\nposted on 8 January 2018 at 5:17 pm Lomkholna: Malaysia, News, Sawltak, World\nMalaysia, Sungai Besi Toll geinai ah mawtawneu khat Lorry mawtawpi khat anung panin phukha ahih manin, mawtawneu ahawlpa in sihlawh cih theStar pan kiza hi. Hih Accident tuahsiatna pen Kuala Lumpur – Seremban Highway lamzikpi tung aom Sungai Besi Toll gei ah tuni Monday zingsanglam in thupiang ahihi.\nTua Lorry mawtawpi pen Kuala Lumpur – Seremban Highway ii Emergency Lane tungah akhawl laitak hi a, mawtawneu ahawlpa in mukhalo in, anung panin phulkha in, Lorry nuai ah lutphei in asihlawh ahihi.\nAsi mawtawneu Driver papen Mohd Sazzuan Mohd Agus kici a, kum 30 gualpawl ahihi. kuala Kubu Baru, Sentosa Gedangsa vengsungah ateengkhat kici hi.\nLorry mawtaw hawlpa pen kum 41 aphakhin khat hi a, amahpen lammang, apai nading khialkha ahih manin, Emergency Lane ah akhawl laitak ahihi. Tuapen mawtawneu ahawlpa in mukhalo, phawkkhalo in anungpan in aphusuk ahihi.\nCity Police Traffic Enforcement Investigation department Chief Assistant Commissioner Zulkefly Yahya in agenna ah tua Lorry mawtaw hawlpa pen avante apuaknading amun theicianlo in, Emergency Lane ah akhawlsak ahihi. Apai nading amunpen a Boss pa kiangah Phone hopih in akhawlsak laitak cihi.\nMore: Zogam ah mawtaw tuahsia, Zomi 2 in hongnusia (Kap Sum leh Dongh Sian)\nAhi zongin Lorry nungah Warning Sign bangmah koihlo ahih manin, mawtawneu in phawkkhalo in aphukha cihi. Lorry Driver papen thusitna kinei in, ahi zongin ki khahkikphot hi. Ahi zongin hih tuahsiatna vaipen “Section 41(1) of the Road Transport Act 1987” thukhun tawh thu kibawl cih kiza hi. Sawltak #zomidaily\nZogam ahzong mawtaw tuahsia\n08 January 2018 :: Tu zingsang 5:00 Am hunpawlin Tedim pan Kawl lam zuan Supercustom motaw Takhual pam deuh ah lamkhang lam kia hi.Motaw hawl Pa Sian Lun Khai ,Tahan lim liam mahmah hi. A lianpa SYC ten vala uh a,Tedim zato ah a hunlap in ki puak hi. Puia Tedim FB\nPrevious: Sweden, Stockholm khuapualam ah Bomb puakkham, mi 1 si, 1 liam\nNext: Lunggimlelh-natna (Stress) thuak-in na omkha hiam?


url: =Malaysia, Penang ah Kawlgam mikhat kithatlup :: ZOMI DAILY\nposted on 12 April 2016 at 4:22 pm UTC+9:30 Lomkholna: Malaysia, News, Sawltak, World\nMalaysia gamsung Penang, Bukit Tengah ah Kawlgam mikhat ki thatlup cih the Star Online pan kiza hi. Hih aki thatlumpa pen kum 27 phakhinpan ci a, ama neihsa Coffee Shop ahonna saipualam ah aki suamlum ahihi.\nZanni zingsang 6:45am hunpawl in mi 3 in mikhat alaihuan, asuamlum uh hihtuak hi. Asi pa pen aliang temtawh tamveipi kidawt in, akhut leh a awm zong kidawt kawikawi cihi.\nAgei ah amukha amin aki genkhia nuamlokhat in agenna ah hih asipa pen mi 2 in lencip in tuakhitciang akhatpa in temtawh tamveipi dawtzel, banzel cihi.\nHih asipa pen ama neihsa Coffee Shop zingsangsim in ahongzel hi a, tuani zong ahongding in akipat laitak hihbang in suamlup atuak ahihi. Temta tawh tamveipi adawtkhit dikdek uhciang in silehnai tawh nusia in, tua mi 3 te akhe uhtawh taimang cihi.\nHih Kawlgammi asipa pen aveng atheite’n Kamal ci’n kasam uh ci a, hih mun ah Coffee Shop sai ahonzawh kum 3 bang hita cihi. Zi zong neikhin in, ta zong nih nei a, sai ahzong khatveivei hong tonpihzel cihi.\nHih buaina apiankhit ciangin palik te hongtung uh a, sitawh akidiahcip aluanghawm velcianna nei uhhi. Central Seberang Prai OCPD Asst Comm Rusli Mohd Noor in agenkhiatna ah hih asipa pen UN Card (United Nations High Commission for Refugees) aneikhat hi ci’n genkhia uhhi. ZD Sawltak #zomidaily\nPrevious: Singapore leh Malaysia kikal meileng lampi vai letmat kithuh tading\nNext: Khualzin zin khat na hileh hih thute ciamteh in!


url: =Obituaries - Zomi Community Network\nPosted by Zomi Social Network on October 29, 2011 at 11:18pm in Zomi & Zogam\nDahna thu leh Dahpihna laikhakte (Obituaries & Condolence Letters)\nPermalink Reply by Zomi Center on October 29, 2011 at 11:19pm\nDahna Pulakna : Lia Ciin It Lian Muang in hong nusia.\nZogam Anlang khuami, Pa Pau Khan Kap leh Nu Kim Tawi Hau-te tanu naungek Ciin It Lian Muang (Suah ni : Oct. 24, 2011) in Washington DC khuapi a om Children National Medical Center zatopi pan-in tuni Oct. 29, 2011 (Saturday) ni zingsang nai 4:00AM hun pawl in a leitung nuntakna hong nusia ahih manin adah akap a nu a pa leh meeltheih tanau a kua mahpeuh tawh a kibang in Zomi Innkuan USA kipawlna in kidahpih hi.\nNaungek Ciin It Lian Muang pen a suah a kipan damlo ahih manin a suahna Annapolis zatopi panin Children National Medical Center akipuak ahi hi. A luanghawm tawh kisai in Zomi Innkuan DC makaite leh innteek bangkuate kikum in vaihawm ding uh a, a thu a la hong pulakkik ding uhhi.\nPermalink Reply by Zomi Center on November 7, 2011 at 7:00pm\nTulaitak Kawlpi ah sihna mun tuamtuam aomte lakah Pasian' nasem bangkuasung a thupiang ka theihpih khak innkuan nihte' hangin dahpihna thu i kitheisak hi.\n1. REV.LANG KHAI NU, NU NING IN HONG NUSIA:-\nRevd Dr Lang Khan Khai (ZTCS), Pilong Tuiphum Pawlpi' i a nu, Pi Zam Zen Ning (Kum 70), Khualui Maal Suangzang, Teenna, Paangpi veeng in zanni zingsanlamin hong nusia a, tuni 3:00 PM hunin sihvui hunbawlna kinei a, mi tampi in gal hi. Hanthotna pen Church Pastor, Rev.Lang Suan Mung in nei a, munute 17 1/2 bek sawtin, thuciik kisa, manpha\nkisa-in, siam zong kisatek hi. Nu Ning pen a nuntak sung mi nunnem, nu hoih khatin kigen hi.\n2. REV.ZAM KHAW LIAN' ZI, NU NGEM KHAW HAU IN HONG NUSIA:-\nTulaitak Zomi Pasian nasem, Ordained Pastor uham i neihte lakah khat ahi; Rev.Zam Khaw Lian' lawmnu, Nu Ngem Khaw Hau (Kum 77), khualui, Suangphei; teenna, Sanpyah, Khuamawi khuagei a pen in zan ni, Nov.6, 2011 in hong nusia a, zingciang Nov.8,2011 (wed) 2:00 PM sihvui hunbawlna om ding a, Pawlpi keem, Rev.En Khan Hau (a) Haupu in vuina\nnei ding hi.\nHih Sia Liante' innkuansung nuntak khuasak danuh a galzak a kipan a tel tampi om ding hi hang. A tapa uh a pil mahmah ngei khat ahi, tangvalpi, Paubawi pen a mihing ngeina ahih loh zawh kum 2/3 bang pha khin a, a innsunguh khuazing mahmah kawmkal ah hibangin sihna in tuam behlap ahih manin thungetna leh panpih theihna munmun panin panpih\nZIS min tawh huhna zong a kipia zelzel hi a, nuamtuam sa mahmah uh hi. Rev.Zam Khaw Lian zong teek, zawm mahmah tamai hi. A khuamuhna hat nawn lo lailai hi. Thungetpih ni.\nDahpihna tawh thupuak,\nPermalink Reply by Taang Sianpu on November 23, 2011 at 12:52am\nNu Cing Khaw Don, Tahan i hong nusiatna hang in dahpihna Attach file ah kisim thei hi. Ka Pi, ka Nu' nu hi a, kum tampi mah ong nuntakpi na pan in, Pasian' in hunsata ahih man in hong laksakna tungtang in a dah a kapte ban ah, vai khempeuh ah ong panihte tung ah Kha Siangtho ompihna hong tungkim ciat ta hen.\nNU CING KHAW DON.pdf, 212 KB\nPermalink Reply by Zomi Center on December 24, 2011 at 12:31am\nZOGAM (MOTOR ACCIDENT) TAWH KISAI DAHPIHNA THU TAANGKONA:-\nKoh masak nop:- Zomite in tuahsiatna tuamtuam i tuahnate thu ciamteh nuam pawlkhat om thei zel i hihna leh itna, lainatpihna tawh ci-in a hun bei khin ta leh kong tangko khia uh hi.\nA beisa kigin ni zan (Dec.17,2011, sat.), 7:00 Pm hunpawlin, Tg.Lian Deih Cin Khaw Khai (a)Khaipi in Motor tuahsiatna hangin hong nusia hi. Amah pen hong nusia sa Pa Suan Za Gin leh nu Lian Khan Niangh te' tapa nihna hi a, khualui Saipimual hi, tulaitak Tahan-ah teeng uh a, ama kum (24) pha pan hi. Tukum Oct.kha-in, a pawlpi un Campaign khat bawl\nuh a, Revd Daniel Pau Lian Mung (Macedonia Gospel) te pawl sam uh a, tuatak panin pianthak kitel cianna ngah manin i khamuanpih hi.\nHONG NUSIATNA THU A TOMIN:-\nAmah pen Haimual Jeep nungzui hi a, a motor hawl pen eimi mah hi a, amaute geel bek van a dim pua-in Kawlpi panin Tio lam a zin uh ahi hi. A motor nei pen sanggam Mizote pu Zala (mi gi mahmah khat ahi hi). Tua ni sun khit lam teh Tio lam zin to uh a, Tedim panin khuamial pai uh ci hi. Lamzang khua tun madeuh lamkawina mun khat ah hawl khia suak\ndan hih tuak! Tua munah a hawlpa suakta-in, Khaipi amun panin hong nusia pah hi. Motor pen feet 300 bang tuk dingin gen uh hi. Motor hawlpa zong a liam hangin Tedim pha zo lai a, ngeina om bangin thuneite'n kem phot uh ci hi.\nHih bang thuteng a om ciangin a nai pen a om sanggam Lamzaang khuamite in na na don pah uh a, i lungdam mahmah hi. Nipi ni zingsang tungin Kawlpi pan sanggam pawlkhat in a theih teh va delh to uh a, Tedim zato panin a kilah khit teh Kawlpi hong pai uh a, 18 nitak nai 9:30 hunin Tahan a inn uh hong tung uh hi. Ama luang pen 18 ni-in kivui hi.\nMOTOR NEITE' THUPIT'NA:-\nPa/Pu Zal-a te in zong a motor dang uh tawh lamkal ah vadawn tuah uh hi. Khaipi it mahmah, pakta mahmah uh hi. Sihvuina ah a innkuanun leh a motor 4 uh tawh galin handong kha uh a; amah mah akipan a zi leh a sanggamte tawh kah tangial uh hi. Taih han bawlna, hankuang, leh vok luang khat a kipan sihvuina tawh kisai a bei khempeuh sikh uh hi. Amau\nmotor nei ahih uh hangin amau khialhna om kilkel lo-in, hibang zah dong a itna hong lah uh pen ettehhuai mahmah kisa tek hi.\nDahpihna thupuak, KSK tangin,\nPermalink Reply by Zomi Center on January 11, 2012 at 3:39am\nZomi Innkuan USA kipawlna pan Dahna Pulakna\nOklahoma State, Guymon khuapi a teng Pa Thang Za Dal (kum 62) in tuni, Jan. 10, 2012 in a omna inn phual panin a leitung nuntakna hong nusiatsan ahih manin, adah akap a innkuan pihte leh meeltheih tanaute, pawlpimite akipan khua leh tui khempeuh tawh akibang Zomi Innkuan USA kipawlna Executive Committee pawlin nakpi takin kidah hi.\nPa Thang Za Dal pen US gam ahong tun zawh sawt nailo a, gil sung damlohna hangin ahong tuahsia ahi hi. Amah pen Pastor Gin Lian Pau’ nau (Sia Lianpau) hi a, Zogam ah a kham khua uh Mualkawi pan ahi hi. Ama luanghawm tungtang tawh kisai thu athei nuamte in ahi zongin, adah akapte hehnem in tha apia nuamte in ama u, Sia Lianpau (580-461-8605) kihopih thei ding hi.\nPa Go Sawm Khup\nPermalink Reply by Zomi Center on April 10, 2012 at 3:11pm\nZogam, Tedim gam huam Muizawl khuami Tedim khuapi, Lawibual veng ateeng (Pa Gin Mung), Gualnam beh i zi Nu Dim Za Go ( Kum 65), in sung lam damlohna tuamtuam hangin April 7,2012 ( Saturday- 10:00 PM) hunin a teenna inn pan hong nusia cih kiza ahih manin Svolvær Zomi Innkuan pan dahpihna i pulak hi.\nA nusiat a tate; Pa Go Suan Mangte innkuan le Tg. Nang Suan Hau (USA), Nu Cing Tawi Nuam le Pa Zam Suan Thangte innkuan (Norway), Tg.Lian Khan Thang le Tg. Cin Suan Pau (Malaysia), le Inn lam a om a ta atute akipan adah akap meltheih U le naute tungah Khasiang tho in na hehnepsak ta hen. Nu Go i luanghawm pen April 10,2012 ( Tuesday) ni-in Tedim RC hanmual ah kivui ding cih kiza ahih manin, Sihvui hungeelna akipan vai tuamtuam te ah buaina nawngkaina bang mah om lohna dingin thungetna ah phawkpih ciat ni.\nLunnupi te Innkuan tawh Dahna hun sungah,\nSvolvær Zomi Innkuan\nPermalink Reply by Zomi Center on April 10, 2012 at 3:12pm\nApril 11, 2012 Malaysia nitak 7:30pm hun ding pawlin Pa Dal Za Khup @ Joseph Dal Khup (Ngalbual Khua, Suante Beh) tawh a zi Nu Cingpi leh a tano kum (2) apha apeng nih, a vekpi mi (4), Taman Chileong (KLang) lampi tung khatah apai laitak un mawtaw taii-in phu kha-in, lim phukkhak lua ahih manin Klang Zatopi kipuak hi.\nZatopi panin sanggampa Pa Dal Khup pen a nuntakna hu beita-in, kha siat huai takin mual hong liapsan hi. Azi zong pen, liamna baiina lim tuahlua ahih manin, operation kibawl hi. A tano uzaw zong lim liam pian ahih manin Sg Buloh zatopi puakkul ding, ci uh hi. A tano nauzaw pen ahih leh, hoihkik damkik dingin lamen thei pah uh hi. Hih pen, April 12, 2012 zingsang 12:30am hun ciang thupiang hi. A za khempeuh lungtang hong lawng mahmah hi.\nZomi tul tampi-in a ngaklah, a kisap, a lunggulh gamthumna paitheihna ding hun zong amau innkuan aa ding ani ding a theikhin uh hi aa, tuapen April 18, 2012 ni, ci hi. Tua ih theihpih semsem ciang na kisakpih tek hi.\nLamet hetloh hun tektekin hong nusia Pa Dal Za Khup hangin Zomi bup ih dahkhawm aa, a it a zi leh taneu tegel cidam pumpi tawh gamthumna a zuattheihna ding uh thu ih ngetpih hi.\nPermalink Reply by Zomi Center on April 10, 2012 at 3:17pm\nYangon, Insein Township a teng Pa Khup Khan Cin zi, UK gam London Khuapi a teng Dr. Langh Lam Thang leh Dr. Pau Khan Mung te sanggamnu, Nu Ciin Khat Niang, damlohna hangin Asia Royal zato ah tawlkhat a lupkhit nungin April 4, 2012 ni in, a it mahmah a pasal, a tate thum, a u leh nau Zomi pihte nusia in tawntung Pa Pasian kiangah hong ciahsan ta hi. Nu Niangpi luanghawm ahih leh April 9, 2012 ni in leiah vuina ki nei ding hi. Nu Niangpi hong nusiatna hangin adah, akap, lungzuang khuangai te khempeuh ih Topa Pasian in hong hehnem ta hen.


url: =Eskimos/ Inuit Kici Snow Mihingte ~ Thu Tatuam (Siyin News)\nEskimos/ Inuit Kici Snow Mihingte\nEskimo kici minamte sia snow tamna ngam ahi, Alaska, Canada le Russia ngam ah ateang minam hi aa, amimal in 80,000 bangh pha tu uh hi.\nAmate le amate sia "Inuk -ahibuale- Inuit" kici zaw ua, Eskimo kici ngawl hi.\nMongolia pan apeam tatote hi tu in kimuangmaw uh ahihang, Asia ngamah minamte sungah amate ii kam kibatpui minam om ngawl hi.\nAmate ii tenna innte sia igloos kici aa, thing , saham hun le ngasapui ii nguu khawng zangh in asak uh hi.\nA anneak uh sia, saham thau le ngasa tamzaw aa, ante sia amate atu haksa hi.\nAlampui , upate zaataakna in upat tawntung ua, numeite zongh thupi sak uh hi. Pasalte sia\nanneak tuidawn tudawn tu zong aa, numeite sia inn naseam kawm puankhui uh hi.\nMihing Zasim 90% sia Tapidaw biakna hi aa, 10% in angeina pathiante bia uh hi.\npakresky March 5, 2018 at 5:52 AM


url: =Kum 19 aphakhin numeikhat innkuanpih te’n alawmngaih tawh awilo in thatlum :: ZOMI DAILY\nposted on 26 July 2017 at 10:49 am Lomkholna: India, News, Sawltak, World\n“Honour Killing” cihpen innkuansung ah khatpeuh in mindaisak nadingin agamtat ciangin kamtawh akikhamzawh keileh ami thatlumziau uh a, tuapen “Honour Killing” cimawk uhhi. Innkuan mindailiang sangin sizawvet leh hoihzaw ci’n unau sanggamkhat, pata khatpeuh ki thatlumziau theimawk uhhi.\nNungkal Wednesday ni in UK gamsung ah numei kum 19 aphakhin khat ki thatlum cihi. Tua numeinu pen Celine Dookhran kici a, Southwest London, Kingston sungah “Honour Killing” tawh aki thatlum cimawk hi.\nCeline Dookhran kici numeinu pen Indian Muslim hi a, Arab Muslim pasal khattawh kingai uhhi. Tuathu a innkuanpih te’n atheih uhciang in Muslim tuaktuak ahih uhhangin deihlo uhhi.\nArab Muslim tawh aki ngaihkhakna hangin a innkuanpih te’n athahlup uh kici a, athatlum pen kum 33 aphakhin Mujahid Arshid kicipa ii thahlup kici hi.\nCeline Dookhran pen alawm numeikhat tawh akithuah laitak in Mujahid Arshid leh adang pasal khatin mancip “kidnap” uh a, Kingston vengsung aom inngolpi khatsung ah koihcip uhhi.\nMujahid Arshid kicipa pen Celine Dookhran tawh innkuankhat hidingin ki ummawh hi. Ahi zongin Mujahid Arshid in numeinu tegel pen zawhthawh thutawh buangawp photin tuakhit ciangin Celine Dookhran pen “Honour Killing” ci’n athahlup kici hi.\nCeline Dookhran pen agawl at sak in, aluanghawm pen Freezer sungah selcip hi. Numei akhatnu pen suakta in tuanu in kumpi thunei te agenkhiat ciangin hihthu kitheikhiapan hi. Tuanu zong kidnap thuak, Rape thuak ahih manin liamma pawlkhatzong ngaha, South London Hospital khatah zato lum cihi.\nHih Kidnap leh Rape vaitawh Mujahid Arshid pen kimanpah a, alawm aki thuahpih kum 28 aphakhin Vincent Tappu akici khatzong Kidnap vaitawh kiman cih Metro UK pan kiza hi. Alawm Vincent Tappu pen abuanlak ah kihello in, amancip Kidnap lakbek ah kihel cihi. Tua akiman nihte pen August 21 ni ciangin thukhenzum ah thusitna thuakding uh cihi.\nVideo: What Are Honor Killings?\nCeline Dookhran pen aki thatlumziau mawkmawkbek hilo a, asihma in kibawlsia dikdekphot cisawnsawn hi. Kidnap, Taser, Rape, Murder ci’n aki matcip khitciangin khuaphawklo dingin bawl, tuakhitciang buan in thatlum cih himawk hi. Tuabang in abawlsia pen Mujahid Arshid hi a, tuapa pen a innkuanpih kici hi. (a sanggam pasal ahi khadiam, sanggam ci’nbel aki gelhna omlo hi) Honour Killing ci’n athatlum ahih lehzong banghang in innkuansung khat lawmlawm, buanphot sesehiam?\nRelated: Pakistan ah Facebook Star khat asanggampa in thatlum\nHBVAN kici “Honour Based Violence Awareness Network” te pulakna ah leitung ah kumsim in Honour Killings tawh akithatlum mi 5000 vang omden cimawk uhhi. Tua aki thatlum lakah India gamsung panin mi 1000 bang ki thatlum in, Pakistan gamsung paninzong mi 1000 bang ki thatlum cihi. UK gamsung ah 12 bang ki thatlum cihi. Sawltak #zomidaily\nPrevious: Lorry mawtawpi nih kiphukha in nupa kopkhat in sihlawh\nNext: Meikhuam tungpan meikhau aguksawm guta khat meikanggawp\nUS galkap vanleng khat Mississippi ah kia in, mi 16 si\nInnpi (Hluttaw) thuneihna bulpite ~ Bob Tuangpi\nHuaihamna in hongpiak supna @ Kumpi Midas\nA lawmngaihnu adawtlup khitciang in amahleh amah kithahsawm ~ ZD


url: =Mihing Muhzia & Jesuh Muhzia ~ Thukhenzia :: ZOMI DAILY\nMihing Muhzia & Jesuh Muhzia ~ Thukhenzia\nposted on 14 December 2014 at 11:02 am Lomkholna: Article, Dalsianhung\nLeitungah mihingte khatlekhat iduh, ideih, i-uk, ilunggulh, ingaihsut leh imuhzia cihte kibang kimlo ahih manin, atamzaw thukimna kila a, agam, apawl, amun, ahun leh athu zui-in, tua tungtawnin kikalsuan zaw tek hi.\nMinam khat sungah Ngeina, Pawlpi khat sungah Doctrine, Gamkhat sungah Law cih bangin mipi leh makaite kikal ah muhzia tungtawnin thupiang khat peuh tungah thukhen-satna kinei thei den hi. Mimal mahmah inzong nisim, naisim leh hunsimin muhzia tungtawnin thukhen ding om den tawntung hi.\nZo Ngeina (Zomi Culture) i-et ciangin, Ei Zomite pen itna bulphuh a akhuasa ngiat minam ihihi. Thulianpite neusekin thuneunote maimang sakin mawh maisakna tawh anungta minam ihihi. Laisiangtho sungah imuh mah bangin, Topa Jesuh leh anungzuite’n Uipi sisa amuat laitak khat amuhna uh-ah “Uihlua” ci-in phun sipsup uh a, “Ahapak hoih si” ci-in Topa Jesuh in agenna imu hi. Tuamunah Topa Jesuh leh Zomite muhzia le Ngeina pen kituak kasa pha mahmah a, Topa Jesuh pen Zomi hiam kacinuam phial hi.\nMinam tawisang taktak pen mimal ahihi. Dr. Do Kham in adamlai in, “Mimal mahmah thupi photphot le’ng” cih kammal pen GZA dalsianhungmakai khawmpi ah kamteh ngei hi. I minam itawisang nop taktak leh lungduaina, thukhualna, phatmawh sakna leh mawhmaisak zawhna tawh inuntak khuasak zawh ding thupi masa in kangaihsun hi.\n“Zomite aneu alian-in thukhual veh aw” ci-in namdangte’n ong zahtak dinguh ka lunggulhpi ahihi. Kihta, lau, lipkhap, zahtak cih kammal sung panin, Zomite a zahtak huai minam hihsawm ni.\nPrevious: TBC-Y pan thu zaksakna\nNext: Vondeih Kep Ding – 27 (Pau Khan Kap)


url: =Laaitui Khua Lungdamna Thu Tangkona - Zomi Adventist Innkuan\nLaaitui Khua Lungdamna Thu Tangkona\n1973 KUM LAITUI LUNGDAM THU TANGKONA\n-Reported by Kenneth Suananang\n28 Mar 73: Lian Huai, Kam Uap ka tanute nih le ko nupa Buanman pan ding khia in Tonzang ahka kikhin uh hi. 1972 kum in Tonzang Effort bawl lak ah kihel ka hi man in pawlpi kem ding inong kideih ahi hi. Tonzang pawlpi kip sak dingin Pastor Elisha Paul (UMM President) le Pastor V. Kipzanang (Tedim/Tonzang Circle Leader) hong pai uh a, 7 Apr 73 (Sabbath) ni in mi 59 kakikhawm uh a, pawlpi mi dinhmun a zui zo lo mi 9 disfellowship a kibawl khit ciangin a om laimi 38 tawh Tonzang pawlpi kip sak na kinei hi.\n16 Apr 73: Lian Huai kum 2 le kha 7, Kam Uap kum 1 le kha 4, Thang Pau gilsungah kha 7 val,sibua lai lai, Laitui effort bawl ding, Tonzang ah lah, gam dang ahih liang lo hang lengla tang kisa mah mah lai, ka tun zawk sawt nai het lo, Thuklai pan Tiddim ah ka van tungsa teng Tiddim pan Tonzang ah 10 Apr 73 ni va la, tui zong innpi kong pan tawi kul, buai huai mah mah kawmkal ah Laitui Effort bawl ding thu om ahih man in lawp mah mah in, 16 Apr 73 ni in Tonzang pan ka ding khia hi. Ka zi in cik mah hun in, “Hih bangin bangci hong nusia ding na hiam ong cingei lo ahih manin Pasian ka phat hi.\n17 Apr 73: Saya Langh Sawm Mang pen Tiddim ah om hi. Pastor V. Kip in Laitui ah zintunhmun, tangkona ding mun le kisapna tuam tuam a van khol dingin Saya Mang le kei hong pai sak hi. Tiddim pan 1 p.m. in ding khia ka hih man un, zingan nek lah, sawt khin, nitak annek lah hunnai lo, Khamtung ta in ‘lunch-dinner-sun-an’ ci ngakngak zong kinei mel lo, ih kam in zinghuannitak huan hih pah malam ahih man in Lamzang tung pan gilkial tuak mai e, ci in Laamzang ah2 p.m. pawl in niangtui sai ah mok-kan le bawngnawi hai 3 ta K3.50 man tuak ka ne ka dawn uhhi. Bawngnawi lah hai taw lam ki mu thei dek in ciim pian ahih ciang, nawi hai 3 tak ci in nazumnui phial uh zong in, lamto ka kah uh ciang gilkial pukhong in lam ka pai zo kei uh a, nitak nai 8 in Laitui ka tung pan uh hi. Pai ngei na hi lo in, zintun nading dot tawm tawm ahi lai hi.\nSayama Thian Cin Vung (midwife – tu’n Mrs. Kam Za Thang) inn ah ka tung uh a, a nu, Pi VumKhaw Cing in om pih ahih manin, ka pute inn ah ka hawh zel bang hong phawk sak phial hi. Anhong huan tawm a, anlim pen pen ahi mai hi.\n18 Apr 73: A zingsang ciang in ak hong gawh (go) a, annek ding ciangin, “Pi ak hong ngawliang maw, lungdam ta a, ahihang ko aksa zong ne meal ba ve ung,” ka ci khem hi. A taktak inaksa ne lo hi lo, duh lua kisa napi, gawlmeek ahih ding ka lau uh hi. Ka pi in, “Ngawngmeak tuum nu? Ko ak ngawng meak ngei ba ve ung, ngawng at vateak khu zam ve, ne vo,” hong ci a,lungdam ei ci in ka ne ngam pan uh hi.\nKhuasung thu zong ka dawp uh a, Pa Zam Za Kham pen Anderson hun a, Adventist suak sa hi a,a makpa Thuam Kam in zong tulai thuman lunggulh hi ci in ka za uh hi. Khuasung ah inn zonghoih pen, Pa Lian Khan Thang ka hoh pih uh a, inn zat ding phal tak in hong pia hi. Zintunh nang State Middle School headmaster U Ngen Za Dal (Vangteh) in Tan 8 sangpi ah zintunh nang hong phal leuleu ahi ciangin Pasian ka phat uh hi. Ka kithuah pih ding te zong amasa pen te nitak nai 3, anunung pen te nitak nai 10 in hong tung uh hi. Pastor V. Kipzanang (circle leader, makai), SayaThankhuma (Kaptel kual saya), Saya Kenneth Htang Suanzanang (Tongzang kual saya), SayaLangh Sawm Mang (Tedim Station Zum), Saya Sangvunga (Buanman Kual saya), Sayama NianKhan Man (Mualkawi), Miss Cing Za Don (a) Donno, ahi hi. Man ciangin Saya Thang Khan Dal(a) Daltawng in Laitui pawlpi kem hi.\n19 Apr 73: Tuzing sang pawl 4 kikhen in khualhilh innlak ah ka vak uh hi. Laitui pen Khamtungkhua lian pen pawl hi a, inn 409 pha hi ta leh, innsim a siik kim dingin ka hanciam uh hi. Pa Lian Khan Thang inn ah nitak ciang kikhop ka kipan uh a, mi 500 sang tawm zaw lo inn dimlet in hong pai uh hi.\n20 Apr 73: Tu nitak zong mi 500 sang tawm zaw lo hong pai uh hi.\n21 Apr 73: Tu nitak mi 400 val deuh hong pai uh hi. Mi tawm hong kiam hi.\n22 Apr 73: Tu nitak mi hong kiam a, 200 bang hong pai lai bek hi.\n23 Apr 73: VBS ka kipan uh a, mun khempeuh ah makai kawi kawi ka hih man in Laitui VBS zong keimah ong ki makai sak hi. Tu nitak zong mi 200 kan hong pai nawn lo hi.\n24 Apr 73: Tu nitak guah tam lua mah mah ahih man in tangkona ki bawl thei vet lo hi.\n25 Apr 73: Tuni zong guah tam lai a, tangkona ki nei thei hi napi, mi 100 bang bek ong pai hi.\n26 Apr73: Tu nitak mi 200 val ong pai kik ahih ciang Pasian ka phat uh hi. Inn lam lung hihmawh ka hih hang Nu Dim in lai ong khak a, ko dam ung, ong lung hihmawh ke’n ong ci hi.\n29 Apr73: Tu nitak zong mi 200 val ding ong pai kik a, lungdam in Pasian ka phat uh hi. Nu Dim in 21 Apr 73 a lai at khat ka ngah a, Lian Huai le Kam Uap neu lai, Thang Pau suak dek tahi a, ‘Ko cidam ung, innlam lung hi mawh ke’n. Topa’n nasepna ah zawhna ong pia ta hen!’ ciin lai ong khak a, ong lung nuam sak hi. Telephone cih te tua lai hun in ki mangmat nai lo hi.\n30 Apr 73: Tu nitak ‘The Mark of the Beast – Sapi ciamtehna’ kihilh a, mi 300 val in thu ongngai uh hi.\n1 May 73: Thungai mi 200 bang lak pan 46 te in pulpit pan zolna ong sang uh hi. Zingsang naikhat ciang ka lum thei pan uh hi.\n6 May 73: Kei lai ka at man lo hang Nu Dim in Post Office pan in lai khat hong khak leu leu a,naute tawh cidam ung, ong lungkham ke’n. Topa’n ong panpih nang thu kong nget sak hi,” hongci hi.\n7 May 73:Tuni nitak 1:30 pm pan 3:00 p.m sung Pa Zam Za Kham te inn ka phiat uh hi. Tuamah bang in nitak 6:30 pan 7:30 pm kikal Thuam Kam te inn ka phiat uh hi.\n8 May 73: 7:30- 8:30 am sung Pa Lian Khan Thang te inn ka phiat uh hi. Nitak lam Aisaan thei Siampu Pa Kam Gin inn phiat in song, dawi biakna khempeuh ka haltum khin uh hi.\n9 May 73: Tuni Pa Kam Gin kiang ah aisaan nuam a pai om ahih hangin, ama’n aisaan nuamnawn lo hi. Tuni zong Nu Dim in “Ko cidam ung, Pasian in zawhna ong pia hen,” ci in ong laikhak ka ngah leu leu a, Topa tungah ka lungdam hi. Ka lawm te’n lai ngah om lo ahih man inciamnuina in ong ki nei a, lai khak ka ngah ciang zong maizum dan in ka la kha lai hi.\n10 May 73: Tu nitak kikhopna ah mi 32 in Sabbath tang ning ci in ong ding uh hi.\n11 May 73: Tu nitak mi 50 val in Pastor V. Kip ‘appeal-zolna’ sang uh hi.\n12 May 73: Pa Lian Khan Thang kiangah sum khek ding ong pai om a, Sabbath ahi cianginPa Lian Khan Thang in sang lo hi. Tuni mi 11 tuiphum ding in kiging napi 9 bek ong kiphumtak tak hi. Nitak kikhop man ciangin RCM father khat makai in hong nial uh hi. Debate-Thukinialna ki nei a, Siapi Ngen Za Dal (RCM) in, “Hong zo dik dek mawk uh ciai,” ong ci hi. 2:30am ciang in lupna ki zuan thei pan hi.\n13 May 73: Pa Zam Za Kham tapa Vum Do Lian dawivei dan a dam lo, mi bang lo penin “American te zan zan” ci den pong hi. Pa Zam Za Kham inn, “Dawi in zangh a, ei bulpite konuam pha deuh hi,” ci hi. Thunget ciang in a sungah a teng dawi patau in innkiu, beem kawmkhawng ah ciip in bu liang hi. Thunget khit ciang ka ciah uh a, nitak 4:30 in Tiddim ka tung kik uh hi.\nLaaitui Khua Lungdamna Thu … by on Scribd\nSee also Nimrod le Sunday\nEASTER SUNDAY THU TAWH KISAI A THEIHHUAI TOM KIM\nSanta Claus pianna thu\nWhy Worship on Sunday? A Saturday vs Sunday Comparison\nTags: Kenneth Thang, Laaitui\nPrev post PASIAN’ ITNA LAIGIL\nNext post MOSES SIHNA


url: =Thuthak tomkimcing May 18, 2014\nA. 2015 hun Zotung Palai 7 Gam leh Nam ah mapan lakding kipan.\nHongtung ding Kawlgambup kiteelpi 2015 hun teh Zotung nam ai awh Palai 7 vaiding khiat ding in gelna nei uhhi. Tua sung pan palai 3 teel khiat lai ding uh hi. Maikum 2015 April kha sung in Anih veina Zotung Conference Matupi khawpi huam Sathawng khua ah nasiatak in bawl sawm uhi.\nB. Daileng kimlai Gul in tu.\nSingapore Sims Ave (Block 826 Sims Avenue)ah Madam Noraslinda Asata kici min nei numei adai leng kim lai ' Daileen nakuangsung enlo pi in atusuk leh ek kuangsungpan gul in pet to hi. Apasal in zato puak pah hi. Animal Concerns Research & Education Society (ACRES) te sam in gul azon uh leh dailen buuksung omnawnlo in Asata te inn pua lam avang khat ah gul lut tum mu uh hi.\nC. Myanmar ah Phone pan Internet zang bangzah om?\n2014 kum thak pan kipan Myanmar gamsung ah Internet online Phone pan in azang tampi kibeh lap ahihi. Tukum April kha bei ciang Kawlgamsung ah phone pan in Internet online azang 2600000 val pha hi. Gambup mimal zui ah 10% bek in phone zang pan in tua lak ah 5% in phone pan in Internet online pan bek uh hi. GSM pan in Awn 2 in zang in tualo adang teng CDMA pan ahihi.


url: =Part II Leitungah laibu ta zolo takpi dinghi :: ZOMI DAILY\nposted on 23 June 2020 at 7:20 pm Lomkholna: Biakna, News, Pauginmang\nPart II Leitungah laibu ta zolo takpi ding hi\nText: John 21:25 – Jesuh in a’ sep thute tampi tak omlai hi. A sep khempeuh laibu sungah a ban banin a kigelh hi leh, a laibute pen leitungah ta zolo ding hi, ci-in ka um hi.” ©KKT Version®\nPart 1na ah, tua Zolai sangah ka kah lai setkaan 1 sungin khuaite in 500 vei kha a’ zap man’ cih up hamsa ka sakna, gen khin ing. Ih phawk kha hiam…! Khuai leltak nangawn in setkaan 1 sung bekin, khazap nasep 500 vei tak sem man’ khin zo ci leng, Vanpi Leipi leh na khempeuh piangsakin, a Bawl a Siampa in setkaan 1 sungah bang teng a semzo siang zen tam! Minit 1 sung bekbekin khuaite in 30,000 vei khazap man’ nasep zosiang man’ cihna hi.\nSetkaan 1 nuaisiah Huntehna\nKhuai leltak in setkaan 1 sungin 500 bei bang, nasem thei dingin, a piangsakpa in piangsak thei ahih leh, ih lungngaih (Contemplate) theihna dingin, A lam dang lua mahmah leh, tua ih biak Vanglianpa ih theihtheihna dingin Physics (ရူပ) pilna ii huntehna en dih ni.\nMalsimna nambatte tam lua ahihna hangin thatuang (power) tawh kong lak hi. gtn. (10`/10) ahih leh, 1 pen bem 10 ii zuih nambat cihna hi a, a kigelh ciangin 10,000,000,000 hi pah hi.\n1. Scientists-te in Setkaan 1, seh 1000 a suah uh teh, seh 1 pen “Millisecond” ci uh hi.\n2. Setkaan 1 pen seh billion 1 (1,000,000,000) suahin, tua ii seh 1 pen, “Nanosecond” ci uh hi.\n3. Setkaan 1, seh Quintillion (10`/18) suahin, tua ii seh 1 pen, “Attosecond” ci uh hi.\n4. Setkaan 1, seh Sextillion (10`/21) suahin, tua ii seh 1 pen, “Zeptosecond” ci uh hi. Atomic themcilik nonote tehna ah kizang hi.\n5. Setkaan 1, seh Septillion (10`/24) suahin, tua ii seh 1 pen, “Yottasecond” ci uh hi. Kum Quadrillion 32 hun lai thu hi-in, ih Universe ii pian kum sangin masazaw, uhamzaw lai, ci ta lawmlawm uh hi.\n6. Huntehna a tompen pen, ahih ke’h, tulaitak hun tawh a kigamlapen pen, mihingte’ theih bat tawpna in\n“Planck Epoch” kici a, (10`/43) kum lai ahi hi.\n“Big Bang” (မဟာပေါက်ကွဲမှု) ii a puahkhap khit phet lian pana a piang a kipan hun ahi hi. Tua Puahkhapna Lianpi “Big Bang” lang khat, a’ hia lam teng, Scientist-ten zong cihna ding thei melloin, a kammal ding nei thei lo pah uh hi.\nBig Bang na puakkham ngei takpi cih um napi, kua in puakkham sak hi ding hiam, Pasian lo kua hi ding ci nuam lohna uh pen, a Kha mit uh a tawt man’ ahi hi.\nHih Universe a om theihna dingin, pello thu 3 kisamsak uh a: (A) Time (B) Space (C) Matter…kici; 1. Hun, 2. Awngthawl leh 3. Leitang bang dan (Mass) om teitei ding ci napi uh, a Kha pilna uh kihu cip ahih manin\nPiancilna 1:1 ah om gai kingkeng kimlai:\nA kipat cilin (Time)\nPasian in Vantung leh (Space)\nleitung (Mass, Matter) a piangsak hi,\ncih mu thei lo, um theilo tazen uh hi.\nA diakin Gam 3na-a om, mite in Richard Darwin (UK) thungaihsutna umin, ih Zomite in zong hong um nuam ta uh, khangnote in biakinn tun ding kul hong sa nuam lo pianpian ta hi cih, hong kigen ahih man’in, Lai Siangtho Thu Laigil (Basic Biblical Essence ) khaici ih tuh theih ding, ih mawhpuak hi cih, nuntak pih (Apply) ciat sawm ni! Ih mek lup ziau theih ahi, tua khuaite’ thahatna leh Pasian’ thahatna, pilna siamna a’ kikhaih zia, hilhin theitel sak ni!!! Ka Lungdam, Dr. Thomas Pau Gin Mang (Creation Family, 2020年 6月 23 日)\nPrevious: Tukum kitelpi ah kuanzo dinghiam?\nNext: Lungkialo in kiptak in aw ~ T. Sawmlian


url: =PASIAN ZIA LEH TONG. Agelh – GSPau - Laibu Saal\nHome > Thuluui/Articles > PASIAN ZIA LEH TONG. Agelh – GSPau\nPASIAN ZIA LEH TONG. Agelh – GSPau\nPASIAN ZIA LEH TONG\nDavid in, “Topa aw, na zia na tong thei in hong bawl inla, na lampite hong hilh in,” ci in thu na ngen ngiat hi (Late 25:4). Mikim in zia leh tong khat tek kinei a, ahizongin khat leh khat i zia i tong kibang khin khollo hi.\nMihing bek hi loin, Pasian in zong zia leh tong mah na nei a, tuate pawlkhat a tomin en dih ni.\nPasian’ zia khat in a manlah tata sam dihdih hi. Elijah a laih dingin bawngtal kap 12 tawh lo kho in amanlah mahmah Elisha na sam dihdih hi (1Kum.19:19). Israel makaipi dingin Midian mite’ muhloh dingin leenggah sukna ah mangbuh satin amanlah mahmah Gideon na sam dihdih hi (Thte.6:11). Topa Jesu in zong a nungzui dingin Galilee tuilii ah nga bengin amanlah mahmah Simon leh Andrewte unau vasam dihdih hi (Mk.1;16). Gunkuang sungah ngeen khui in a manlah mahmah Jacob leh a naupa Johante zong vasam dihdih hi (Mk.1:19). Mi pawlkhat in pilna sangpi nei uh a, maban dang zong nei tuanlo napi, Pasian in na sam tuanlo veve thei hi.\nPasian in lungpilte azumsak nadingin leitung mihaite ateelkhia hi (1Kor.1:27a). Topa Jesu a suahna thu a za masa pen leh a thei masa pen in pilna neilo tuucingte hi a, vantung mi in a vakoh ngiat ahi hi(Lk.2:8-12). Peter pen pilna neilo, ngabeng khat hi lel napi, Pentecost ni in ama’ thugenna tungtawnin mi 3000 tak piangthak venvan mawk hi (Sawl.2:41). Nungzuipi (12) te zong pilna neilua na om khol lo uh hi.\nUS gam khanlawh nading a Pasian mizat D.L.Moody tuhun laitak liana Pasian’ mizat minthang Benny Hinn cihte akipan khan lawhna lianpite ah Pasian’ mizatte i et ciangin laitan nei tumlo, a kipumpiak gawpteng peuh ahi uh hi. US gam ah University minthang pipi a phuankhia Bob Jones, Oral Roberts leh Kenneth E.Hagin i cihte in zong pilna neilo uh hi. Pasian in a kulna tawh kizui in a pillote piltawm sak lel a, a siamlote zong siam tawm sak lel hi.\nA thanemte zang:\nPasian in a thahatte a zumsak nadingin a thanemte a teelkhia hi (IKor.1:27b). Samaria khua ah kialpi a tun lai in kulhpi pua lamah an tampi a omna thu kumpipa kiangah a ko dingin Pasian in miphak 4te zang hi (2Kum.7:9-10). Pasian in leitung mit tawh i et teh a ginalo, mite neumuh kha thu ah a hawmthawh huai a thanemte zong thei ahih manin mite in san’hak kisa thei hi. Tua tham loin a cidam lote leh pumpi cinglo tata atumdang deuhin zang thei lai hi.\nPasian’ mizatte sungah Moses danin paumawlte, Gideon danin namneute, Jefthah danin mite’ simmawhte, Peter danin pilna neilote, Paul danin pumpi damlote leh David danin naupangnote khawng na kihel kha uh ahih manin mihingte in telhak kisa in, kibuaipih thei hi.\nLamet bei teh nasep kipan pan:\nPasian zia khat pen mihing lampan cih nading thei nawn lo in lamet a bei kiuhkeuh hun teh nasep hong kipan panse hi. Cana khua mopawi ah mihingte’ bawl leenggahtui teng a beisiang kiuhkeuh teh Jesu in tui pen leenggahtui suaksak pan se hi (Joh.2:7-9).\nI pilna i muan’ laiteng, i hauhna i suan laiteng, ulian khat peuh i muan’ laiteng Pasian in ei tungah bangmah hong seem nailo hi. Mihing lam pan i muan’ i suan’ ding a om nawnloh hun ciang, siavuante in hong bawl zawh nawnloh hun ciang, beem(zero) dinmun tungin lamet a bei kiuhkeuh hun ciang Topa nasep hong kipan pan hi.\nLawhcin’na en lo, cihtakna en zaw:\nMikangte’ paunak ah, “Mihingte in a lawhcingte pahtawi uh a, Pasian in ahih leh a citakte pahtawi hi,” ( Man crowns success, God crowns faithfulness) cih khat om hi. Pasian in i nasepna (doing) hong en lo a, i hihna (being) hong en zaw gige hi. Khat veivei Billy Graham, Reinhard Bannke, Benny Hinn, David Yonggi Cho cihte tawh i kitehkaak khak teh i lung hong kia diaiduai thei a, Pasian’ na sep bang kitawp nuam zo liang thei hi. Ahi zongin Pasian in i lawhcin’na hong en lo in, i cihtakna hong en zaw a, i cihtakna zui in thaman hong pia, cih thu i tel ciangin tua in tha tampi hon guan hi.\nA zekai tawh kibang napi, ahun lap veve: Pasian’ zia pen azekai tawh akibat hangin ahun lap veve den se hi. Tua pen mihingte in kingak zolo thei hi (2 Pet.2:3).\nPasian in Abraham thupha ngah dingin samkhia napi, Abraham pen tawlpi khat sung puanbuk sungah na teeng veve hi. Joseph in kumpi suak dingin mang man napi, tawlpi khat sung thong na kia veve hi. David zong kumpi dingin sathau a kinilh khit teh kumpi tokhom tungah na tu pah nai lo-a, tawlpikhat sung gal na tai niloh hi. Hihte pen a huncing nailo hi bek a, ahun a cin’ teh Topa gen bangin tangtung veve hi.\nSuakta takin deih hong teelsak den:\nPasian in a thuneihna tawh mihingte hong ukcip gawp ngeilo a, suakta takin eima’ deihna hong teelsak den hi. Pasian in i mai ah nuntakna lampi leh sihna lampi koih a, ei deih zawk zawk i teel ding ahi hi (Jer.21:8). Tua mah bangin i mai ah nuntakna leh hauhna, sihna leh siatna koih a, tua zong ei’ deih zawk zawk mah i teel ding ahi hi (Thkna.30:15). I teelsiam leh eimah a kihampha, i teelkhialh leh eimah kihamsia hi ziau lel a, Pasian ngawh theih hi lo hi.\nVol. XXXVIII No. 04\nruth sianpi January 16, 2017 at 8:33 AM\nLung dam mah mah sia\nItem Reviewed: PASIAN ZIA LEH TONG. Agelh – GSPau Description: Rating: 5 Reviewed By: Cinpu Zomi


url: =Malaysia ah Methanol tawh akibawl zu atuh dawnkha in asihlawh mi 6 phakhin :: ZOMI DAILY\nposted on 20 June 2019 at 9:41 pm Lomkholna: Malaysia, Myanmar, News, Sawltak\nMalaysia gamsung ah Methanol tawh akibawl zu atuh adawnkha in asihlawh mi 6 phakhinta hi ci’n theStar te’n thuthang suahkhia uhhi. Tuapen kha 2 hunsung bekbek in mi 6 takin asihlawh uh hi a, atawmman mahmah in akibawl “Cheap Liquor” hangin asihlawh uh ahihi.\nTua zu atuh tepen gu namkhat suak a, tuapen Methanol Poisoning ci’n guza nekha in asihlawh uh himawk hi. Hihvai tawh kisai in kumpi thunei ahi George Town OCPD Asst Comm Che Zaimani Che Awang in agenna ah zu akihuantawm, atuh aki bawltawm tepen Methanol Level tamlua ahih manin, tua zu tepen gusuak in asihlawh uh cihi.\nPenang khuapisung aom Penang Hospital ah zu atuh adawnkha zato atunlawh mi 7 phakhin uh a, tuatepen Construction Worker vive ahi uhhi. Azu dawnte uh aki sitcian ciangin zutuh akibawltawm, aki huantawm hi a, tuakhit ciangin zusit taktak bangin athawlhawm sungah kikoihkik in akizuak te adawnkha kici hi.\nTuabangin zato atunlawh Construction Worker mi 7 tepen Myanmar gammi vive kici sawnsawn hi. Tuabangin zato atunlawh mi 7 te lakpanin Myanmar gammi 2 in sihlawh uhhi.\nTuabangin zutuh adawnkha te akidot ciangin azu aleina uhpen Myanmar gammi te tungpan mahin alei uh cisawnsawn uhhi. Zutuh limlim tawh asi mi 6 phakhin in, tualak ah Myanmar gammi 3, Malaysian gammi 2 leh India gammi 1 kihel uhhi.\nHihvai hangin Police te’nzong Komtar vengsung ah June 15 ni in zutuh tampi mankhia uhhi. Tualak ah Whisky atamman mahmah pawlkhat zong kihel a, ahi zongin atuh akibawltawm kici hi. High Class Whisky thawl 600, El Diablo Super Strong Brew bung 312 leh Martens Extra Strong bung 24 cihte kimankhia hi.\nTuaban ah Plastic thawlhawm sungah akithuntawm zutuh zong thawlneu 240 leh agolpi 8 cihtezong ki mankhia hi.\nMalaysia UNHCR paninzong hihvai tawh kisai in zutuh kidopding pulakna neikhia uhhi. Adiakdiak in Miludeer Beer, Martens Extra Strong Beer, King Priest, Myanmar Whiskey cihte dawnvetvet kei un ci’n UNHCR te’n pulakna neikhin uhhi.\nMethanol akici zutuh tepen Methyl Alcohol ci’nzong kithei a, Chemical vive ahih manin, mihing te nektheihnam hihetlo (Non-edible) hi. Tua Methanol tawh akibawl zutuh adawnkha tepen naklahgawp, agil nagawp, amit mialgawp, aluatsuakgawp, asung paigawp, alutang nagawp in alung amgawp, khua phawklo, sibup cihbang in omthei uhhi.\nZusit pen ahoih hetloh banah zutuh pen hoihlozaw thamtham ahih manin Malaysia gamsung aom Zomi te’n ki dopsiamding thupi mahmah hi. Penang bek ah hilo, adang khuapisung muntuamtuam ahzong summet bawlna in zu ahuantawm, abawltawm leh lenggahzu ci’n lenggahbek ahilo atuamtuam ahel tawmtawmzong tammahmah kici hi. Penang ah Myanmar gammi te bawltawm Myanmar Whisky zutuh dawnkha in asi mi 3 bang phakhin hi. Zomi te bawltawm zutuh tawh bangzah in asihlawh khindiam? Malaysia gamsung aom Zomi sungpan zu tawh asi kitawmkhin mahmah hi, tua zu te koipan? Sawltak #zomidaily\nPrevious: Siavuan leh Engineer koi na utzaw? ~ Awn Za Pau\nNext: Mi hong cih nate um pah kha kei in ~ Dong Mung\nZAM Thupuak :: 02 Sep 18 (phalna omlo te mat kipan kikding)\nGuantamo Bay thonginn dingin akizat kum 15 cingta ~ TK Lian\nTedim Zatopi vaikin panpih Committee kiphuan


url: =USA gam aa nungtading khatbangin hongsang zoding uhhiam? (1) :: ZOMI DAILY\nposted on 23 July 2016 at 7:00 am UTC+9:30 Lomkholna: Malaysia, News, Refugee, TgKham, Zomi\nA beisai kaal THUPUAK sungah; Banghangin hih thute ki hawmsawn ihiam Banghang kiging tangtang se ihiam Gamdang mi khatin thu donglo Zum phone zangzaw uh Ih gengen DHS a cihpen DHS aa ding OPE, OPE in DHS tun’pih cih thulute tawh DHS te vaihawm zia aki telthei pending iki hawmsawn khin hi. (THUPUAK aluite zong ki ngenthei den.)\nTuahsa dandanin gen le’ng; DHS interview lutdingte kigualhna na omding hi. A lolte zingsang nai 7 bangin a tungzong omtuak hi. Lol zawh mah lah hoihlel in mu ingh. Kongpi ih lutteh ih UNHCR card tawh hong check aa, hong piakik pahin, asunglam DHS, OPE te ngakna phual ih tun’ phet mahin kamlet nasemte tung ih UNHCR card appah kisam hi. (A theilo aa tutna aa ngak tampi ki omthei cihthu za mun mahmah ingh.) Pawlkhatte a sunglam kisam suak pahin, interview ding aa kipan a vaite-uh zomkha pah hi. Pawlkhatte sun an nekkhit teh kisam kik pan aa, pawlkhatte nitak nai 4 khitciang a kisam zong omthei hi. Hih pen DHS nasemte vaihawm dandan hilel aa, a hihtheih leh nibup hun a beilel dingin zong kigin’ hoihzaw mai hi. Lungsim patauh omlo tak aa ngakding thupi zaw hi.\nA zum sungah bangteng vaihawmna om\nIh apsa ih UNHCR card tawh token laidalno khat hong pia kikin, hong sap uh ciang tua token nambat tawh hong sam uh hi. Ka muhdan in, pawlkhatte pen interview lutsuak pah aa, pawlkhatte khutme meek (finger print) bawlsak masa uh hi. A vaihawm zia kibanglo hilel in, DHS interview lut khempeuh in hihkha hi. Veilam taklam khutme khempeuh kimekkha hi. Hih pen computer sung aa a khumna uh hi aa, ih khan sung peuhmahin, USA kumpi-in ih thu khatpeuh hong ennuam bang hileh tua tungtawnin hong enthei ding uh, kici hi. Bang kam (dialect) zang cih dotna ah, Zomi kamlet kicing lelding ahih manin kawlpau khawng siam hetlo pipi pauthei ingh, cihkhak lohding thupi ding hi.\nDHS cihmah bangin, nasemte pen USA gammi vive hita hi. A gen uh ciangin, amau pen a group in hong pai aa, kha khat bangciang kikhel zel uh, ci uh hi. A tomin gen le’ng, DHS interview lut ni pen, khutme khempeuh mekna kituak, maan (photo) laakna kituak (OPE interview lai danin din’sa hilo), interview dotna-dawnna kituak ki cithei ding hi.\nA thupi, a khangto minamte gam khatin zuaugen deihlo\nDHS interview lut tak ciangin, officer tawh, kamlet hong sepsakte tawh ‘kiciamna’ khat ki bawlkhawm kha ngiat hi. Officer in hong makaih in, thum in din’sa-in, “A maan takin thu kagen ding hi!” cih danin hong ki ciamsak ngiat hi. Tuazawh ah, gam pan taiikhiatna ahang cihte hong dotma- in, Form laidal nih bang tung aa dotna tampi a omte hong dongin, ih dawn gaih khitteh suaiikaii (letmat/sign) hong kuiisak tangtang hi. Pello kisam thu hi. (Ka zakdan ah, tua a kuii khalo khawng omkha thei-in samkik tangtang uh ci hi.)\nA thupi, a khangto minamte gam khatin tatsia mi deihlo\nAtung aa ih gen Form laidal nih khawng tung tawnin hong dotnate en phapha le’ng, gam ki-ukna hoih leh minam thupi anei gam khat ii gamdang mi a sittel zia uh kimu tektek hi. Tua dotnate pen, hici ngaihsut pak le’ng, ei tawh bang a kisailo phial dan khatin a ngaihsun omthei kha ding hi. Ahih hangin, a kisam thu leh ei maban hong deihsakna na hizaw hi. Ngaihsut kik tawh lungsim aa phawk laiteng gelhsuk ni;\nMi na that ngei hiam?\nNa gam thukhun tawh kituaklo aa gamtatna, gitloh gamtatna na sem ngei hiam?\nVan na gu ngei hiam?\nZatui hoihlo zatna mun na paingei hiam? Nang mahmah na kihel ngei hiam?\nNumei ginalote omna mun na paingei hiam? Nang mahmah na kihel ngei hiam?\nGam khat ii kumpi a langpang kipawlna, kipawlkhopna khatpeuh tawh na kipawl ngei hiam?\nNa innkuan sungah kumpi nasem a om hiam?\nZi bangzah nei laitak na hiam? Bangzah nei ngei na hiam?\nInnkuan bangzah pha?\nTa bangzah nei laitak na hiam? Bangzah nei ngei na hiam?\nUSA na tun’ khitteh zi bangzah neihsawm?\nUSA gam ii thukhunte na palsat sawm hiam?\nMinam deidanna, biakna deidanna vaihawmna khat peuhpeuhah na kihel ngei hiam?\nGam khat, khua khat a susia thei, a langdo theite tawh na na semkhawm ngei hiam?\nZatui hoihlo, khamtheih guihtheih bawlte, a zuakte tawh na na semkhawm ngei hiam?\nThauvui thautang na bawl ngei hiam? Tuadan a bawlte tawh na na semkhawm ngei hiam?\nInterview vai pen, RSD, OPE, DHS, pawlkhatte BID cih bangin athu a tuamtuam om toto aa, bang interview, bang interview ih lut zongin, banghangin hih interview lutding ka hiam, cih thu leh banghang in amau hong dong hiam, cih thu nih tel mahmah le’ng ki mazang zaw hamtang ding hi.\nRSD interview bang pen, a tomin gen le’ng, nang pen UNHCR in gambel mi khat, na gam ah na ten’ ngamlohna ding biakna vai tawh maw, gamthu vai tawh maw, minam vai tawh maw, a hang khat peuhpeuh tawh bawlsiatna, tona, delhna na tuah ciang aa taii mi khat na hihna na pulak theih kul hi. Ulian officer te-in, hih pa/nu pen gambel mi khat hi takpi mah ei, hong cihzawhna khop ciang pen, ih gennuam aa, gennuam kei zongin ih pulak loh phamawh, cih telkul masa hi. OPE ciangin ahih leh, hih gambel mi pa/nu pen, ih thulupi ommah bangin USA gamsung aa nungta ding khat bangin a san’ zawh huai hiam cih thu hita hi. DHS tak ciangin OPE aa ih thu teng enkik uh aa, a kisam lai tawmkhat hong dotbeh cihtheih ahi hi. RSD tawh a ngimna leh a deihna kibanglo hi. Theikhial kei ni!\nRSD pen UNHCR in gambel mi khat na himah hiam ci-in hong dong aa, OPE leh DHS ciangin USA in, hih gambel pa/nu ih sangzo di’am, ci-in hong sit uh cile’ng ki khiallo ding hi. Interview khat peuhpeuh amau ngimna leh ahang telkhol le’ng maban nuamzaw hamtang hi.\nPrevious: Tedim Lai Siangtho teina tawh kisai sepna ~ Rev. Khup Za Go\nNext: To… Ka Lawm ~ Thawnpu\nMandalay ah agil kizom unau apeng ki atte lakpan khatin hongnusia citciat ~ ZD


url: =THUPUAK Volume 6, Issue 18_October 9, 2011\nVolume 6, Issue 18 October 9, 2011\n“Galkap tam neihna hang hilo, nangma vangliatna hang zong hilo, keima tung panin na ngah vangliatna bek tawh na ma na tun zo bek ding hi.” Zecharyah 4: 6b\nMopawi lawhcin’ theihna ding tha leh zung, sum leh pai bei-in, nasepte nusia aa, hun manpha tampi hong pia mipih akuama peuh tung lungdam thu ong ko ungh. Tumging hong tumsak leh la tawh hong pahtawi khempeuh tung zong lungdam hi. Mawtaw itsiklo asuk ato-ah hong zangsak U Zam Dal leh ZAM mawtaw a kisapna mun khempeuhah zattheih manun lungdam mahmah hi. Hun hong makaih sak Sianu Cingsen tung leh Rev. Lian Za Huam tung ah zong lungdam hi. Tuivot hong sik Tg. Thang Lian Tuang (USA) tung ah zong lungdam hi. Sep leh bawlteng hong vansak M. Suangzang Lawmte leh ZEC siamsin naupangte tungah zong lungdam mahmah hi. Naseppihte tung lungdam mahmah hi. Pau Mung & En Cing\nRSC Pan Contact Kingahlote\nAnuai aa file nambat te pen, interview lutding RSC pan contact ngahzolo uh hi. Hih file nambat a tawite-in RSC zum ah zaksak kul aa, uliante-in interview ni ding hong sehsak kik ding uh hi. Vaihawm ziading a tellote-in ZAM ah kidong thei hi.\n354 354 791 354 791 791 791 791 791 791 791 791 791 791 791 791 791 354 791 791 791 06C-03083 10C-07207 09C-01677 09C-04824 09C-05162 09C-06101 09C-06121 09C-06396 09C-02900 09C-06229 09C-17195 09C-11766 09C-05981 09C-03098 09C-05938 09C-11678 09C-05939 08C-04339 09C-04842 09C-14371 09C-06139 791 791 791 791 791 791 791 791 791 354 791 791 791 791 791 791 791 791 791 791 791 09C-06092 09C-06064 09C-05072 09C-11717 09C-06094 09C-06195 09C-14395 09C-05318 09C-06391 09C-05474 08C-01573 09C-11114 09C-05532 09C-05959 10C-08548 09C-03094 09C-06108 09C-03349 09C-06138 09C-06371 09C-11135 791 791 791 791 354 791 791 791 354 791 791 791 791 791 791 354 791 791 791 791 354 09C-06004 09C-06413 09C-05945 09C-11434 11C-00402 09C-05942 09C-01893 09C-06335 09C-01658 09C-06224 09C-02996 09C-11220 08C-00079 09C-05969 09C-06290 08C-06219 09C-04854 09C-05842 09C-05383 09C-06796 07C-07658\nCDU In Kipawlna Vaihawmzia Hong Kaikhawm\nOctober 4, 2011 ni zingsang in, hong zaksaknasa-uh ommah bangin UNHCR-CDU pan uliannu ZAM zum hong hawh hi. CDC asau-in Community Development Unit hi aa, Kipawlnate khan’tohna lam a vaihawmte ki cithei hi. Hong hawhna ahang Hong hawhna ahang tuamtuam lakpan a bulpi pen ahih leh, ZAM in Kumcin Kitelna koici bangin vaihawm cih thu hi. Hong theihsa uh leh aki zasak khinsa tengmah, a kicing pen leh ei kam tung pan athu hong kaikhawm kik uh ahi hi. Aki tukhawm ahih manin, ama lampan dotna tuamtuam zong hun khat sungah kidawng thei hipah hi. A computer hong keng pahin, ciapteh ding khempeuh tha khatin khum pahpah hi. Kumsimin kumcin khawmpi leh panmun kiteelthakna hun a tun’ ciang ih vaihawm zia khempeuh a kicing theipen in ki pulak thei hi. Kiteelna thunei committee te, amau vaihawm zia, amau hong kikupna pan mipi-in zuihding thukhun hong bawlte aa kipan, kiteelna hun sungah hong makaih ziate-uh a kicing in ki pulak thei hi. Teeltheih mi ding leh a teelthei ding mi koici bangte cih aa kipan, teelna a ngah pa/nu zuihtheih ding ZAM Thukhun leh Dante koici bangin ki bulphuh cihte zong ki pulak thei hi. Kipawlna kilamzia ki pulak thei hi. Kipawlna leh UNHCR kizopna aa ding thupi Zum khat peuhpeuh a nasemte leh nasep omziate pen hun khat khit khat kibanglo toto hi. Tua ahih manin, hih bangin UNHCR in, ih vai kipuak ziate hong kan zel uh, nasep khopna leh amau hong makaihna vai tuamtuam ah lemzaw den pah hi. Bang haksatna teng phu kha Hih dotna pen, hong dong mun zawzen uh cihding hi. Haksatna bel, ih theihtek mah bangin hau bilbel hang. A thupi masa zawdeuh, galtai ciaptehna, innkuan lutpih, kamlet sia vai cihte leh ZAM zum lampan kisapna tuamtuam ki pulak thei hi. Hong vaihawm sak nung, cih hilo-in en toto ni, cihdan ciang hong genthei phot hi. A tamzaw lunghimawh, mithak ciaptehna ding vai pen tukum sung zong lam en nai phalo cih genzaw hi.\nRST Pan Interview Sapna Nambat Thak RST panin\ninterview ding phone tawh asap uh teh zum phone (03) bektawh samlo ih theihsa hi. Tulam ciangin, a masa aa a zat uh ahi (012 393 2824, 012 381 0966) te banah (012 697 1011, 012 342 6724) te tawh zong samthei uh hi. Meltheih tanau sungah RST kisam nailote theihsak sawn ding hanciam tek ni. Maban Dawptheihzia Athak Mi za tampi-in RSC/DHS dawp ding a omna hangtawh security lam lunghimawhna-in, RSC maban pen, ei mim al t ekin, E-m ail <KLInquiry@rescue.org> leh Phone (03 2141 5846) tawh ki dawptheita, cih thu RSC in tangko hi. Nasep UN card tawikhin, nasep hanciam, kum 22-30 kikal, mangpau atel, gamtat hoih Zomi (6) kideih; Tukha (21) ni kipan ding; Kha sum - Ni khat RM38; Off day - Kaal khat khatvei; OT nai khat RM4.50; Ph: 012 367 4665 Nasep Factory, lo lam leh a tuamtuam semding, nasep hanciamte kideih; Kizopna ding: Pa Kim (017 630 5827) Bank Card UNHCR card ngahkhin, bank card leh bank laibu a lunggulhte vaihawmpihna kizom lai hi. Western Union tawh gamdang pan sum kikhak sakna, gamdang sumkhakna zong kingahta hi. Kizopna ding: 012 367 4665 ZEC Leh Faisal Cup A kum gukna, sang naupangte Tukpeng leh Netball kidemna kipanta hi. October 8, 15, 22 ni thum a kimawl ding pawi-ah, Kum 10 nuai Team (14), Kum 12 nuai Team (16), Kum 14 nuai Team (16), Kum 16 nuai Team (16) pha hi. ZEC-Bukit Tinggi pan Team (3), ZEC-Cheras pan Team (4), ZEC-Kota Damansara pan Team (1), ZECMaharajalela+Talalla pan Team (2), ZEC min tawh Team (10) kilut thei-in, October 8 ni gualzawhna tampi kingahta hi. ZEC\nNasep Putra Pamai ah, Omna pia, Anvak, RM950, Nasep\nhun nai (12) sung, Kha khat nihvei off; Mang (012 230 5163)\nZAM THUPUAK RST Pan Contact Kingahlo Interview Lutdingte\nAnuai aa File nambat leh Min omte pen, RST zumpi panin interview lut dingin sam zolo/theilo uh hi. October 31, 2011 leh November 1, 2011 ni aa RST interview lut dingin vaihawm sakkik uh hi. Laimai cin’lohna tawh November 1 ni aa lutding teng bek ki suaksak zo hi. Min kihel peuhmah in, tua interview ni takciang zingsang lol in pello interview tutding kisam hi. Hih ni tegel ah pelhna khat a omlai leh banghun ciang samkik ding cih ki gentheilo hipah hi. NOVEMBER 1, 791-09C11162 354-09C05574 791-09C11106 791-09C15063 791-09C15033 791-09C15047 791-09C15053 791-09C15055 791-09C15026 791-09C15014 791-09C10283 791-09C10249 791-09c01739 791-09c06192 791-09c07117 791-09C06425 791-09C06477 791-09c10536 354-09c04815 354-09C03425 354-09C02956 791-09C17126 354-09C02960 354-09C02964 354-09C03835 354-09C03815 35409C03797 354-09C03816 791-09C02002 791-09C08166 791-09C17393 791-09C17381 791-09C00212 354-09C03110 354-09C03990 354-09C03984 354-09C01745 2011 Rual Lian Cung Cin Sian Khai Chan Tin Thang Sian Piang Zam Thang Kai Khai Bawi Let Kho Sat 354-09C01803 791-09C02266 791-09C15503 791-09C15496 791-08C01528 791-09C15607 791-09C15776 791-09C01827 Thang Neng Pau Khan Khup 791-09C13647 Mary Kim 354-09C03932 Mang Suan Mung 791-09C08379 Christina Van 791-09C08151 Ral Tling 354-09C03900 Siang Hlawn Kim 354-09C03563 Lal Thawng Thang 791-09C16700 Sung Nawl 354-09C03530 Lal Simeon 791-09C16720 Naw Naw 354-08C04352 So So 354-09C04582 Soe Aung 791-09C15318 Hleih Lian thang 354-09C04314 Ceu Tha Bik 354-09C04532 Phun Sum 354-09C04444 Khup Khan Cin 354-09C04433 Pau Khan Mang 354-09C04558 Lungawia 354-09C04555 Ngun Uk Lian 354-09C04548 Anna 354-09C04542 Sui Uk 791-09C10242 Zonunsanga 354-09C03531 Fung Cung 354-09C03547 Ngaih Ngaih 354-09C04525 Sung Neam 354-09C04127 Ling Shwe 354-09C04165 Khim Maung 354-09C04152 San Thawng Hnin 791-09c10788 Bawi Lian 791-0915214 Aung Bik 354-09C06648 Zen Suan Pau David Zama Zir Mar Thang Khin May Thang Tin Hoih Nu Esther Lam Nu Thang Pian Lian Nai Than Win soe Thang Lian Thawng Sang Bawi Dai Nuam sung Dongh Sian Mung Tham Peng Hau Cing The Hung Om Thang Za Sut Jeni Lian Pari Lian Do Thang Ram Nei Mawi Thang Deih Piang San Myint Chan Kung Lian Cin Lian Mang Bawi Lian Cung Sui Awi Aung Thang Maung Maung Va Chhua Khai Kye Mung Suan Ah Nang N Hukm Tian Raang Lai Uk Lian Cing Deih Kim Hang Ngaih Thang Mang Lay Situ\nProject Self HELP Interview Bawlta Ding\nUNHCR-Youth Section leh HELP College te-in, galtai khangnote aa ding hong vaihawm khiat uh, sinmanh piak kullo aa siamna-pilna sintheihna ding, a lunglut form hong fillup khempeuh, a interview ni ding leh a hun dingte SMS tawh zasakta uh hi. A hun kibanglo hi. SMS sung aa HELPCAT a cih pen HELP Coll ege of Arts and Technology a tomlawhna ahi hi. ZAM/ZEC ah form hong fillup peuhmah, UN ah zaksak kikding hong v aikhak mah bangun ki zasak kik khin hi. Interview omloh phamawh thu khat hi bilbel mah hi. Leitung gam tuamtuam panin, leitung pilna, siamna lamah lei tung tawh theihna kikim nuam mi tampi takin sang sum tul sawm tampipi a piakna Sangpi HELP College aa pilna sinding khatpen, a lai lam ah atheihna asang naikei zongin, tua theihna sangpipi, pilna sangpipi s inzawhna dingin lungsim puak, tupna leh a niampen manglai, mangpau lai kihilh telkhopna ciang anei leh a nei nailo a sittel uh akul hi gige hi. Interview a kisam thu hi. Malaysia deuhdeuh ah, interview ih genciang a patau khawng omkha thei mawkmawk ding hi. Hih interview te pawl pen, patauhna ding om vetlo hi. Ei hong deihsak lua kisa, sumlom tampi abei dingteng amau hong zon’sak aa, pilna ih sintheihna ding lampi hong hon’sak khit nungsang, interview pan a zothei khat om leh ei zah mahin nuam ding uh hi. Lamkhat pan, pilna na sintheihna dingin, na kisap thu pen mangpau hiam, bang thu hiam cih hong etpih nuam uh kici theilel hi. Ih sintheihna ding aa lampi hong sialsak lai uh ahi hi. Theihsakna Anhuan-mehhuan z ia, Maw taw setvan taw h kisai, Multimedia, Zindo-lenglado siamna leh Manglai cihte, pilna sangpi anei Siate-in, kha (6) sung hilhding cihthu hi. A zakha nailotein Tg. Kham (016 340 6743) ah kidawp theilai hi. Uhamte sintheihna ding c ih thu pen bangmah hong zasak kik nailo uh hi. Zomi khangno, khangham tampi-in hamphatna laksawm ni.\nE-Dictionary (Electronic Tongdot) Kingahta\nMinam picing hihna alak tawntung ih Lai kepna ding, Zolai, Manglai theihna a khan’ semsemna ding ngimna tawh Electronic Tongdot khat vaihawmna aki hanciam hi aa, tu-in Malaysia mahmahah RM350 tawh kingahtheita hi. Limsung aa bangmah in khutpek cia khawng pha aa, kammal (3,000) val kihel hi. Mikim zattheih dingin a zatzia haksa hetlo-in, a bawlna aa bei zong kawlgam sum tulza tampi tungpah hi. A thupi pen ahi, Eilai pan Manglai, Manglai pan Eilai dottheihna kihel hi. Manglai pan Kawllai, Kawllai pan Manglai, Medical English Dictionary, Idiom Dictionary, Indefinitive Verb, Dialog Study, Calendar, Words Study, Calculator, Time, Alarm, Game, Mathematics Formula & Chemistry Symbols cihte zong kim takin kihel hi. Vaikhak kholh kisam zaw Kikhakna hamsa ahih manin, a masa mal (10) bek hong tungteng beita hi. Hong tun’kik teh a ngahthei pah dingin, leikholhna, khamkholhna tawh vaihawmna ki pankikta hi. Anuai aa phone nambatte-ah, ki vaikhak thei hi; 014 644 9612, 012 640 1673, 016 293 9027\nZIM Awging Lom 2, Hawm 74\nTHUPUAK Volume 6, Issue 20_October 23, 2011(1)\nZolengthe Hawm (72) Na\nTHUPUAK Volume 6, Issue 25_November 27, 2011\nACR News (27.11.11)\nZIM Awging Lom 2, Hawm 75\nTHUPUAK Volume 6, Issue 23_November 13, 2011\nTHUPUAK Volume 6, Issue 22_November 6, 2011\nTHUPUAK Volume 6, Issue 20_October 23, 2011\nZIM Awging Lom 2, Hawm 70\nTHUPUAK Volume 6, Issue 17_October 2, 2011\nTHUPUAK Volume 6, Issue 15_September 18, 2011\nZIM Awging Lom 2, Hawm 73\nZIM Awging Lom 2, Hawm 72\nTHUPUAK Volume 6, Issue 19_October 16, 2011\nZIM Awging Lom 2, Hawm 71\nTHUPUAK Volume 6, Issue 16_September 25, 2011


url: =Malaysia, Cheras vengsung ah Motorcycle 30 val meikanggawp :: ZOMI DAILY\nposted on 27 July 2017 at 11:18 pm Lomkholna: Malaysia, News, Sawltak, World\nMalaysia, Cheras vengsung ah Motorcycle 30 meikanggawp\nMalaysia, Kuala Lumpur, Cheras vengsung aom Motorcycle Shop khat tuni Thursday sunlam in meikanggawp in, apuakkham ziahziahzong kiza cih theStar te’n genkhia hi. Sun annek hunpawl laitak hi a, agei ah amukha khatin agenna ah kazi tawh sun anne in ka omlaitak un aginngaih mahmah apuakkham kaza uh cihi.\nBangthu bangla piang hidinghiam ci’n a enkhia in kapai uhleh Motorcycle Shop geiteng ah meikuang pampam ka galmuh uh cihi.\nSelangor Fire and Rescue Department te genkhiatna ah meikatna pen Taman Kasturi, Balakong aom Motorcycle Shop khatpan cihi. Tua Motorcycle Shop aomna innpen akigawm in dawl 3 “three-storey building” khat hi a, Ground Floor aom Motorcycle Shop panin meikuang akipan cihi.\nMotorcycle Shop sung aom Vehicles teng meikuanggawp in puakkham phangphang cimawk hi. Meikuang huaisialua mahmah ahih manin, ageinai aom tezong lautek in ki hemkhia ngeingai uhhi.\nMotorcycle Shop ii atunglian ahzong Tuition Center khat aom hi a, asungah sangnaupang honkhat aom uh ahihi. Naupang kum 3, kum 4 gualpawl zong honkhat om uh a, tuateng ki pataulua mahmah ahih manin amanlang in anuai ah ki kumpih ngeingai hi.\nMotorcycle leh Car anei te’nzong amau neihsaciat meikatding patau in hemkhia in kiphu ngeingai uhhi. Ahunlap in ki hemkhiamantek ahih manin mihing asi aliam kuamah omlo cihi.\nVideo: Fire at Cheras motorcycle shop prompts evacuation\nMeikuang pen khauhmahmah ahih manin 50m bang agamlatna paninzong meisa lumhenhan cimawk hi.\nHih meikatna hangin High-powered bikes akici Motorcycle 30 bang siatlawh, meikanggawp cimawk hi.\nRelated: Britain gamsung ah Electric Car khat Charging akibawlna panin meikangtum\nFirefighters te’n sun 1:25pm hunpawl in meikuang phelhsiangzo uh a, ahi zongin Motorcycle Shop omna Ground Floor teng avekpi in kangtumgawp hi.\nHih meikuang akipatna ahang leh asia teng bangzahbang manding cihte ki theician nailo cihi. Sawltak #zomidaily\nPrevious: Malaysia gamsung ah Refugee leh Asylum Seeker akigawm in mi 150,204 pha\nNext: Hong Kong meileng khawlna ah pasal khat aguaktang in dinghithiat


url: =Thumaan pan Thumaan-thutak ah :: ZOMI DAILY\nposted on 2 February 2015 at 11:19 pm Lomkholna: Biakna, News, SuanghDal\nThumaan in bang gen? Thutak in bang gen?\nMihingte in thu ih gen peuhpeuh a maan dinga ih kaih gen ahi hi. Thumaan in a maan thu nam khat mah gen hi. Na hauh nop leh hau phot in. Asia lakah a hoihte a hoih taktak hi. Thumaan gen le sazaang kap. Maan sui lehang kitam hi, cih dan peuh hi. Hih kiim le paam paunakte kisut kiphelh nadingin a thukhel maan mahmah hangin thutak maan lo mawk hi. Amaan bek pen tak lo hi. Tua ahi manin thumaan pan thumaan thutak ah Lai Siangtho in hong hilh hi. Thukhel pilna pen Mangpau in Philosophy kici a, thumaan thutak pilna pen Theology kici hi. Tulai hun ah zong Ph.D Philosophy bekbek ki-uang sak pian ta hi. Lamdang ka sak khat: Lai Siangtho sangkah tata tengin tatkhiatna thu gen cih thadah Jesuh’ min zong muang nawn lo-in leitung pilna le khantohna bekbek gen a, leitung pilna lam sin, Lai Siangtho sangkah khol lo tata teng in heuh gupkhiatna thu hong hong nial nuam mahmah se uh hi. Tua zong pen thumaan lo khat ahi hi. Upside down…\nGulpi in numei kiangah, “Na si kei ding uh hi. Banghang hiam cih leh tua singgah na nek ciangun na mitte hong vak ding a, a pha le a sia thei-in, Pasian tawh na kibat ding lamtak uh Pasian in thei hi,” a cih ciang pen a thumaan kici thei mah ding hi. Tua daanin Satan in zong thumaan a gen hi ci uh hi (Piancilna 3: 4-5). Satan thumaan gen suah zawin Eve zuau phuak tang sak pian uh hi. A taktakin ci lehang Eve pen thumang lo hi bek a, Satan ahi leh zuauphuak pa mah ahi hi. Satan in thumaan ciang bek gen a, thumaan thutak gen lo hi. Nambat faw kisun leh tawl khat lungnuam mahmah ding hi. Ahi zongin tua pen lungnopna zon zia ding hi lo ahi manin, nambat faw kisun lecin na lung hong nuam mahmah ding hi ci a, khangno khat va hanthotna pen zuau thu genna mah ahi hi. Banhang hiam cih leh tua a nambat faw hanga lungnopna khit ah tua nambat faw hanga a piang ding sihna thu ipna pen zuau thu ahi hi. Tua ahi manin Satan pen zuau gen mah ahi hi. Lai Siangtho ah Satan pen zuau thei pa mah na ci hi. Johan 8: 44.\nThumaan thutak ahi tua Pasian’ thukham bang lian up lohna pen zuau thu kipatna ahi hi. Banghang hiam cih leh\nPasian in “…singgah na ne kei ding uh hi,” ci napi-in, Satan in na nek uh hangin “na si kei ding uh hi…” cih pen zuau thu hi khin zo hi. A pumpi uh a sih pah loh hangin Satan thumaan gen hi tuan lo hi. A mit uh hong vakin, khua phawkin a guaktangin a om lam uh a kitheihna uh pen Satan’ zuau thu a zuih man uh na hi zaw hi. Tua hi a, Piancilna 3: 4-5na ah Satan thu gen pen thutak vet lo ahi manin thumaan zong hi vet lo pah hi. Satan’ thumaan in thutak suah zo lo hi. Pasian’ thutak in thumaan suah zo bek hi. Ahi zongin thumaan le thutak pen sumtang bangin a kikhen khia thei lo ahi hi. Satan’ thugente pen a lang maan a lang maan lo (half truth) vive hi bek a, Pasian’ thugente pen a taktak ahi manin a vekpi in maan hi. Thumaan pan Thumaan thutak ah ciah kik ni.\nPrevious: ZDF te Chiang Mai ah GMC, UNFC, TJEDF, Nippon tetawh khut ki lenkhawm\nNext: Valentine’s Day ni adingin Special Edition iPhone 6


url: =Thupha Naak Itna Hi ~ Khat Thang :: ZOMI DAILY\nposted on 25 October 2014 at 1:25 pm Lomkholna: Article, Khatthang\nThupha Naak Itna Hi\nHun khat lai-in, Sengam khuata khatah Yin kici nupi khat om hi. Tanu khat neiin apasal zong tawh nisim nasemin omuh hi. Ni khat, a Innmai lampi geiah puteek thum hong paiuh Yin in amuh ciangin, Puteekte hehpih ahih manin Inn sungah hong tumunla tuisa beek hong dawn un ci-in va kho hi.\nPuteek thumte zong lungdamin “Hong khawl nuam mah ung, ahi zongin na pasal Innah a om hiam?” ci-in donguh hi. Yin in “tulaitak om kei nasem hong tungkik dek inteh” ci-in dawng hi. Puteekte in “Na pasal hong tun ngak nungin tua khitteh Innsung hong lut pan nung, na pasal om lopi ko puteek thum kong lut dinguh kilawm lo hi” ci uhin lampi geiah khawluh hi.\nAsawt lo-in, Yin’ pasal hong tung-a, puteek thum sam dingin Yin inn pualam hong paikhiat leh puteek thumte ameluh na kikhelin Vantungmi na suakuh hi. Vantungmi khat in ka tanu aw, nong zindo ka nuamuh hi. Tua ahih manin thupha kong pia nuam ciatuh hi. Vanmi khat pen itna le kithutuahna hong pia thei Phuu ciki vanmi hi. Khat leuleu pen hauhna neihlelam hong pia thei Liu kici vanmi hi. Kei ka hih leh minthangna hong pia thei Shou kici vanmi hing ci-in vanmi khat in gen hi. “Ka tanu ko teng thum lakah kua hong deih pen na\nhiam? na pasal tawh va kikum un la hong zasakkik in nong deih penpen na Innsungah hong lut ding hi” ci in sawl hi.\nNupi Yin zong lawp luain inn sungah tai pah-a, apasal va kuppih hi. “Lawm aw ken leitungah nuntak sungin hauhna neihlelam mah thupisa ing tua mah tel ni” a cih leh a pasal in “minthanna I tel buang kei de lawmlawm, leitungah mi minthangte mah hampha pen hi” ci-in anupa hong kisel, hong kitawng tadih uh hi. NulePa kitawng inn sung pan aza tanu in Innkuan sungah akisam pen itna le kithutuahna ahih lam hongphawk ahih manin “Nu aw, Pa aw, Itna kithu tuahna tel zaw lo ding I hi hiam? Hih bnagin kitawng kiselna tawh innkuan nuam ka sa kei hi” hong ci hi.\nNupate zong akhialh lamuh kiphawk thakin, Itna kithutuahna ahi Vanmi Phuu hong teluh hi. Vanmi Phuu zong innsung lam zuan dingin hong ding khia pah hi. Vanmi Phuu nungah adang vanmi nih in zong hong zui uha, Nupi nu in “vanmi Phuu bek ka tel hilo hiam? bang ci-a na vek vua hong zui ding na hi vua? Na thum vua hong pai sawm veve lah nong telsak sese vua” ci in hopih hi.\nVanmi Phuu in zong “Inn sung khatah Itna le kithutuahna aom nak leh hauhna neihlelam, minthangna cihte in zong anung zuih ngeina hi lo maw!” ci in dawngin athumun Innsungah thupha piauh hi.\nInnkuan sungah itna, kithutuahna hong om limlim peuh leh tate hong khamuangin nopsa dinguh hi. Itna aomna-ah Pasian na ngawnin nopsa hi. Pasian mahmah zong itna tawh kidim Pasian ahi hi. Thupha ngah minam, Innkuan, Nupate I suah theihna dingin Itna Pasian I telmasak ding thupi mahmah hi. Itna aomna-ah thu hoih thupha khempeuhin nung zuih tawntung hi. Mate 6:33 ” Pasian gam le adikna zong masa in, Tua hipeuh leh adang nakisap nakhempeuh zong hong kipiak thuah ding hi” ci hi.\nLaisim kong it Ulenau, Itna le Kithutuahna ahi Pasian I nuntakna ah, nupa sungah, Innkuan sungah minam sungah I deih masak, I tel masak hi sak ni cih tawh kihan thawn nuam hi hang. Topa’ Thupha!\nPrevious: ZAM Thupuak :: 26 October 2014\nNext: Washington State aom High School khatah thaukapna piang


url: =10. LUNGKIATNA ZAWHDAN – FGA Tulsa\nMarch 3, 2019 Comments Off on 10. LUNGKIATNA ZAWHDAN Zokam FGAIM\nMartin Luther King in, “Leng in, na len theih kei leh zong tai in. Na tai theih kei leh zong pai in. Na pai theih kei lai leh zong bawkvak lel in. A thupipen-in, mai i nawt ciat ding hi” ci hi. A mai lamah i gensa mah bangin lungkiatna pen i zatkhialh vanglak leh lauhuai mahmah a, kigui-awkna khauhual tawh kigamla het lo hi. Nang na hi a, na kianga mi khatpeuh ahi zongin, lungkiat mahmah hun om thei hi; Mihing nuntakzia ngeina khat ahih manin. Ahih hangin, lungkiatna panin lametna pakkhia kikthei a, a lampi om hi.\nA hoih lamin ngaihsun in\nVasa in singtungah bu tom a, a kholohna/kiplohna leh muanhuailohzia thei veve hi. Huihpi hong nungin mut leh huang kawikawi a, a bu tomsa pen a letmang hun bang om hi. Tua hanga lungkia leh lungkham a kuncip vasa na mu ngei hiam? A haina tak pen a hatna ahi hi. A bu tom a siat ciangin tompha kik ziau a, thanuam takin sem kik ziau hi.\nMihing hi lehang, i bu tom pen, ‘Sia kik kha in teh’ ciin i sep ma-in lungkia-in, bu tom ngam lo i hih manin suan le khak nei loin i maimang kha ding hi. Tua manin, hih a thupi het lo hi a i ngaihsut in a thupi mahmah thu hong sinsak hi.\nNa nasepna-ah na lawhsap hangin lungkia pah kei in. Leitung pen a sia lam bekbekin ngaihsun loin, a sia a om leh a pha zong om ahihna mangngilh kei in. Zan a om manin sun om a, a vom a om leh a kang zong omin, khuazing a om leh khuavak zong om hi. Sepkhialh, ngaihsutkhialh pen a hoih lama lam hong lak ding a manpha suaksak in. Lai Siangtho sungah, “Ka galte aw, kei tungah lungdam kei un. Ka puk hangin ka thokik veve ding hi. Khuamial sungah ka om hangin Topa in khuavak hong pia ding hi” (Mikah 7:8) ci hi.\nLungkia pahpah kei in\nPaunak khat in, “A tawpsante lawhcing ngei lo a, mi lawhcingte pen a tawpsan ngei lote ahi hi” ci hi. Leitunga mi lawhcingte tangthu-ah mi lawhcingte pen a pilpen, a siampen, a haupen, a thahatpen hi tuan lo uh a, a citak, a kuhkal, a lungkia pahpah lote ahi uh hi. “Tawpsan ngei kei in, suangmanpha pen lei puathamah om ngei lo hi” a kici pen maan mahmah hi. Haksa taka sep tantanna-ah lawhcinna om hi.Zan cianga nuam taka na om theihna electric bulb a mukhiapa Thomas Alva Edison pen kha thum sung bek sangkah a, tua hanga lungkia-in kuncip tuan lo hi. Electric bulb a muhkhiat nadingin tul bangzah vei hiam hihsinna (experiment) nei hi. History in a phawkden ding mi thupi – Abraham Lincoln, Henry Ford, Winston Churchil, George Whitefield leh mi thupi dangte pen mi lungkia baih hi zenzen leh leitung in phawkden het lo ding hi.\nDakkhia inla, khua phawk in\nBang laibu a na sim zel? Nuntak hoihzaw na neih theihnading hi lo simna-in na hun na mawk beisak zel hiam? Leitunga mi thupi leh kuhkalte tangthu na sim ngei hiam? Hihte pen na nuntakna hong makaih dingin zang thei hi teh. Tua bang mahin, na lungkiat laipen in zong dakkhia inla, na kiim na kianga ganhing, ahih kei leh mihing khatpeuh, lungkia lo a tha a saan omden ahih lam na mu ding hi.\nKum zalom 14 a Mongol emperor minthang Tamerlane pen a thupi laitakin a thupi mahmah hangin thupi hetloh lai hun nei veve hi. Kidona munah a paltante galte in zo gawp uh a, galte lauin tai-in, a huh ding zong om loin kumpipa pen bawng buuk sunga bawng ann nekna sungah busim hi. Galte pen a kiim a kiangah kilehleh uh a, si dingin kingaihsun ahih manin a lunggim mahmah hi.\nTua banga lungkia taka a omlaiin, a buksimna bawng ann nekna banga miksi in amah sanga a zah tampi a lianzaw nek ding a to lamin puak sawm a thasan mu a, lawhsam zelzelin, hih kik zelzel hi. Kumpipa in limtakin en a, miksi in sawmguk-le-kua vei tak puak sawmin thasan a, a sawmsagihna-ah pua zo pan hi.\nTamerlane pen khanglo vat a, a taikhiat theih zenzen leh bul pat phat dingin a lungsim kiciam hi. A taikhiat zawh ciang a paltante samkhawmin thathak tawh na hong sem kik a, a kumpi gam pen Black Sea pan Ganges kikal teng hong suak mawk hi. Tua banga history a mi minthang khat tungah tha thak a guan pen miksi hi leltak hi.\nSem inla, sem kikkik in\nCihtakna pen mihing nuntakna-a kiphumsim a manpha mahmah ahi hi. Think and Grow Rich cih laibu gelhpa Na- poleon Hill in America gama mi lawhcing 500 teelkhia-in a tangthu uh kancian a, a vek ua a neih uh khat pen ‘cihtakna’ ahi hi. Tuate in a nuntakna uah khatvei beek lungkiatna thuak tek uh a, a zawhna uh hang liapen ‘cihtakna’ leh ‘sep kik ngamna’ ahi hi. America mi inventor khat Booker T. Washington in zong hih bang lian mukhia a, “Lawhcinna pen mi in a tupna mun uh a tun zawh uh ciang-a a dinmun uah om loin, lawhcing dinga a sepdan leh thuakna-ah kingazaw hi” ciin gen hi.\nHarold Sherman in, ‘Lawhsapna lawhcinna suaksak dan’ cih laibu gelh a, tua laia a thupi diakte pen hih anuaiate ahi hi:\n‘Dik hi ing’ ci-a ka kitheih sung tengin lungkia-in kakhawlsan kei ding hi.\n2. Ka sep nop naak leh a tawpna-ah ka lawhcing pelmawh ding hi.\n3. Et paka haksa dinga ka theih hun ciangin ka ngap bawl mahmah ding hi.\n4. Ka tupna mun ka tun theih nadingin lampi-ah kuama’n hong thanemsak ka phal kei ding hi.\n5. Ka hatlohna leh ka cinlohna khempeuh zawh ka sawm ding hi.\n6. Ka tupna mun ka tun theih pah kei leh zong ka sem kikkik ding hi.\n7. Ka kiim ka kiang pana theihna leh pilna ka ngah beh khempeuhte pen ka tupna a lawhcin nadingin ka zang ding hi.\n8. Lungkiatna leh haksatna khatpeuh hong tung leh a lungkia masapen ka hi ngei kei ding hi.\nCihtakna tawh lungkiatna zo dinga nasep\nCihtakna pen pianpih hi tuan lo hi. Sin tawm leh mah le mah ki-ukzawhna pana piang hi thei hi. Misiamte in a manpha cihtakna, lawhcinpih theih ding a nei dingin hih anuaiate kisam hi-in gen uh hi :\n1. A hang : Na tupna, na sawmna in hang khatpeuh nei hamtang ding hi. Banga zat ding hiam? Bang hanga sawm na hiam? Tua pen na theician hiam?\n2. Deihna : Na tupna, na sawmna pen lawhcing dingin nadeih takpi mah hiam? Minsiatna leh mite gensiatna om leh na deih veve ding hiam? Tua pen nangmah kidong masa in.\n3. Tupna mun : Koi mun ciang tun sawm na hiam? Na goal na theician hiam? Na theih kei leh bel na tupna mun na tun leh tunloh zong na thei kei ding hi.\n4. Theihna : Pilvang lo leh encian masa lo a tupna tangtunsak sawmna in hong lawhsamsak zel hi. A lampi, a tawpna leh a tawpdan dingte na theikhol khin hiam?\n5. Sepkhopna : Mihing pen khat bekin kilawhcing thei taktak lo hi. Na sawm khat pen sawm taktak mah hi teh, cih na lawmte in a theih kei a, ahih kei leh a up kei a, a muanzawh kei leh na lawhsap theihna tampi tua laiah om hi.\n6. Nuntakzia : Na nuntakziaah na tupna na liansak hiam? Laibu sah pipi gelhte in ni khat in tampi gelh tuan lo uh a, ni khatin naikal thum bang gelhden ding khawng hanciamin, ngeinaseh (habit) uh a, tua bangin kum khat bang a gelh uh ciangin tawldam takin laibu sah/lian pipi gelh thei uh hi.\nHih a tunga i gen nuntakzia a nei mite pen pua lamah mi kholhpih nuam tak hi khol lo kha ding uh hi. Ahih hangin amau nuntakna-ah ‘lungkimna’ nei uh hi. A nuntakna uah tupna kician tak nei uh ahih manin dam man manpha tak nei-in kithei uh a, kisap nei-a a kitheihna un nuntak tawldam ngahsak hi.\n1490 kumin Spain kumpinu Isabella leh kumpipa Fardinand-te in tangthu a kigenzel Indies pen a lampi tom thei pena Christopher Columbus in a totsuak theih nadingin Royal Committee phuankhia uh hi. Tua committee in misiam teelkhia uh a, amau siamna tekah tua hun lai-a leitunga pil penpen tukhawmte in a muhkhiat uh pen, ‘Columbus sep sawm pen lawhcing thei lo hi’ cih ahi hi.lumbus in a lawhcin ding lamen uh a, tua lametna tawh Nina, Pinta leh Santa tembaw thumte kuankhia uh hi. Hi thei dinga upna/lametna in 1492 kumin America gam lian mahmah hong mukhiasak hi.\nZoplai Ding: 11. LUNGGIMNA


url: =Indonesia ah memcim leh guahtui tamluatna hangin mi 19 si khin ~ ZD :: ZOMI DAILY\nposted on 21 September 2016 at 6:15 pm Lomkholna: Indonesia, News, Sawltak, World\nIndonesia gamsung ah tuni Wednesday (September 21) ni in guahtui tamluatna leh mencipna hangin cimawh dongtuak tampi omkawmkal ah asizong ki behlap toto in, tuciangciang mi 19 bang in sihlawh cih AFP News panin kiza hi.\nAhuaisiat nadiakmun pen Java Island sung hiphadiak a, guahtui tamluat manin tui khanggawp in Pi 6.5 bang khangtovat ci’n National Disaster Agency pan Spokesman khatin Statement ah genkhia hi.\nAsi mi 19 bang aphakkhit banah abangcip aki muzonailo zong honkhat omlai cihi. Asi lakahzong naupang angeklai mahmah kha 8 aphapan khatzong kihel ci a, tualo adang naupang kum 10 nuai aphapan zong mi 4 bangin sihlawh uhhi.\nHih khuahun siatna hangin mi 1000 valthamding innlehlo nusia in anuntakna uh asuahtaktheih nadingin taikhia uh a, tulaitak Shelter leh belhbukding in akibawltawm munte ah omtekphot uhhi. Search and Rescue Team tezong hih dongtuakte ahuhna in buaimahmah uh cih kiza hi.\nIndonesia gamsung ah mencim leh tuikhawnggawp cihkhawng pen omthei zelzel a, khuahun theite inzong tukumsung khuahun kikhelgawp ahih manin, upmawhloh hunlaitak in tuikhawnggawpthei ahih manin kidop mahmahding cihte genkhia uhhi.\nTukumsung June kha inzong Central Java ah guahtui tamlua, mencim leh tuikhang tuamtuam te hangin mi 50 bangin anuntakna beilawhkhin uhhi. ZD Sawltak #zomidaily\nPrevious: ZYA Zuminn lam nading mimal ahilo kipawlna tuamtuam pan huhna ngahna\nNext: Hollywood Actress minthang Angelina Jolie leh Brad Pitt kikhending ~ ZD


url: =Gaza a uk Hamas te’n amakai thakding uh teelthak ~ TK Lian :: ZOMI DAILY\nposted on 14 February 2017 at 7:29 pm UTC+9:30 Lomkholna: News, Thangkhanlian, World\nFed. 14, 2017: Gaza uk Hamas movement ten kiteelna a guk/sim (secret election) in nei uh a, a makai thak dingun 2011 kum in Hamaste thonginn a thongkia mi 20te khah khiatna dingin a kilaihpih (prisoner swap), kum 20 val sung Israel thonginn a thongkia Yahya Sinwar kiteelcing thak hi ci-in Palestinian enclave sunga Hamas group ten pulak uh hi. Yahya Sinwar pen Hamas thau tawi pawl “Hamas military wing” kici phuankhiate lakah kihel hi. Sinwar makai thak dingin a kiteelcing mah bangin amah pen Hamaste’ decision-maker kici sungah pan mun poimawh mahmah a let banah executive leadership len in, Israel tawh kisai Hamaste’ policy vai poimawh tengah thuneihna len ding hi.\nHamas movement-te makaipipa (chief) Khaled Meshaal a taimang (exiled) khit nungin makai thak ding a beisa kum 10 sung kician mel loin om a, tu-in Gaza pansan Sinwar pen Hamas movement makaipipa ding suak hi. Gaza pansan political analyst Hani Habeeb in hih kiteelna ah Sinwar in gualzawhna a ngah manin Hamas ten Israel thu a man lohna/nial ngamna (defiance) message khak a, Palestine mite sunga pawl dang (fiction) leh Hamaste’ lang Palestinian President Mahmoud Abbas’ Fatah faction kici ten Palestine-Israel kilem kikna ding a hanciamna uh nakpi takin nawngkaisak ding hi ci hi.\nIsrael in 1980s in Sinwar in Israel a langpang man leh a lehdo manin a nuntak sung thongkia dingin li vei (four life terms) na sehsak ngei uh a, Israel leh Palestine mite kizopna neite kan/zong khia (tracking) in a that manin kum 23 sung thong sungah na khum hi. 2006 in Gaza gam-a galkapte (fighters) Israel-Gaza gamgi panin lut in Gilad Shalit ah Israel galkapte man in thongah khum uh hi. Israel in a galkap matna tuakte a kikhahkhiatna dingin Israel thong sunga Palestine thongkia mi 1,047te 2011 in a khah khiatna uh-ah thongkiate kilaihtuahna ah Sinwar kihel hi.\n#Behlapna: 2014 in Sinwar in Palestinian unity government kici Fatah group tawh kihona neihna a gup hangin hih kihona lawhsam hi. Hih Hamaste political chief dingin kiteelna tuhte lakah Hamaste’ deputy chief len mi nih Ismail Haniyeh leh Moussa Abu Marzouk in zong tuh uh hi. 2012 kiteelna hun pekin Sinwar pen Ismail Haniyeh zalaih dingpa hi na kici khin zo hi. Sinwar in Hamas political chief bek len lo dinga, Hamas military wing min adingin zong a kampaupa ding ahih manin hun tawmvei bang la dinga, vaihawmna let hong siam leh Israelte Hamas in a dona hong nasia zaw dingin lamethuai hi.\nPhoto: Vei lam-a pa pen Hamas mai Ismail Haniyeh hi a, ama zalaih dinga kiteelcing thak Sinwar pen ziat lam a pa ahi hi. Source: News Agencies/ Thang Khan Lian\nPrevious: Panglong Thukimna – 1947 ~ Tedim Post\nNext: Zomi te nunzia masawn tuinaak zungpii te kan in, a puahphat huaihiam?\nKa ommuan aa ka sialsial ciang